Kofi Annan:

Hold nu jeres løfter!

Der er kommet international fokus på Sudan. Soldater, resolutioner og tilsagn om milliarder. Men Darfur er stadig i brand.

Det internationale samfund har givet løfter om at støtte Sudans genopbygning og fredsaftalen fra januar 2005 mellem Sudans regering og oprørsbevægelsen i syd med 25 milliarder kroner. Det danske bidrag er på 500 millioner kroner. 

  Løfterne blev formuleret på en international donorkonference i Oslo i midten af april med deltagelse af FN’s generalsekretær Kofi Annan, der kraftigt opfordrede det internationale samfund til at indfri milliardstøtten.  

    Konflikten i Sudans vestlige provins, Darfur – der ikke er en del af den indgåede fredsaftale – blev også drøftet på konferencen. 

     Foruden løfter om penge har det internationale samfund i FN’s Sikkerhedsråd vedtaget tre resolutioner, der sætter yderligere fokus på Sudan. 

     Den første resolution giver grønt lys til at indsætte en fredsbevarende FN-operation, UNMIS, med 10.000 soldater og observatører, der skal støtte regeringen i Khartoum og oprørsbevægelsen i at gennemføre fredsaftalen. 

   Fra flere sider har der været sat spørgsmålstegn ved rimeligheden i at indsætte fredsbevarende soldater i Sydsudan, så længe konflikten hærger i Darfur-provinsen. I FN-resolutionen hedder det, at UNMIS skal støtte soldaterne fra den Afrikanske Union (AU) i Darfur med for eksempel logistik og teknisk bistand. 

   Den danske regering har fremlagt et forslag i Folketinget om at udsende omkring 45 soldater til FN’s fredsbevarende mission i Sudan. Udsendelsen sker gennem den multinationale brigade (SHIRBRIG). 

     De første fire danske soldater er allerede sendt af sted for at imødekomme FN’s behov i forbindelse med opbygningen af et hovedkvarter i Sudan. De danske soldater vil være under dansk kommando, indtil Folketinget giver sit samtykke til beslutningsforslaget. 

     Den anden resolution fra Sikkerhedsrådet indfører sanktioner mod parterne i Darfur, og omfatter målrettede sanktioner imod personer, der hindrer fredsprocessen eller forbryder sig mod menneskerettighederne eller våbenembargoen. 

    Spørgsmålet har været vanskeligt at løse i FN’s Sikkerhedsråd, da ikke mindst USA har været imod. Statsborgere fra lande, der ikke er med i Straffedomstolen, herunder amerikanere, er derfor undtaget i resolutionen. Til gengæld undlod USA at nedlægge veto. 

      Ifølge den danske udenrigsminister Per Stig Møller får det ikke nogen praktisk effekt for den internationale straffedomstols arbejde i Darfur, da det sikkert kun er sudanesiske statsborgere, der er indblandet. 

Læs også reportage fra Sudan side 8.

Nyt fra Danidas Styrelse  Af Bo Simonsen

En fisk ved navn Pangasius

Diskussionerne i Danidas Styrelse kan nogle gange blive meget konkrete.


Tag nu for eksempel Styrelsens seneste møde i april. Pludselig midt i drøftelserne om budgetstøtte, kapacitetsudvikling og tværgående hensyn, introducerer et styrelsesmedlem en fisk ved navn Pangasius. Fisken er en hajmalle, den smager lidt hen i retning af søtunge. Fint nok, men hvorfor optræder sådan en krabat på et møde i Danidas Styrelse? Jo, Pangasius eksporteres blandt andet fra Vietnam, der, som det vil være læsere af Udvikling bekendt, er et af de danske programsamarbejdslande – altså et af de udviklingslande, der får mest direkte bistand fra Danmark. Og nu kan den vietnamesiske Pangasius så købes fileteret og dybfrossen i Danmark. Den er efter sigende velsmagende og slår ikke bunden ud af husholdningsbudgettet.

Pangasius er med på rollelisten i succeshistorien om Vietnams eksport af fisk og skaldyr, hvor Danmark har en ikke ubetydelig finger med i spillet. Danida har i årevis støttet fiskerisektoren i Vietnam blandt andet for at sikre kvalitetsforbedring, eksport og markedsføring af seafood. Og det er ikke gået så ringe endda. Bare i perioden 1999-2004 steg Vietnams samlede eksport af fisk og skaldyr fra 1,5 milliarder dollars til 2,4 milliarder dollars.


Men det var nu ikke den danske støtte til fiskerisektoren i Vietnam (som ifølge Danidas årsberetning 2003 har "opnået betydelige resultater"), der var på Styrelsens dagsorden og fik Pangasius til at sprælle på mødebordet. 


Dagsordenspunktet var en ny handlingsplan for dansk støtte til erhvervsudvikling i udviklingslandene. I udkastet til handlingsplanen kan blandt andet læses at: "Udfordringen er uden tvivl størst i Afrika. Trods nogenlunde tilsvarende udgangspunkt er Afrika sakket langt bagud i forhold til Asien". 


Det er der rigtig mange grunde til: Blandt andet er vietnamesere bedre uddannede end befolkningen i for eksempel Uganda, vejene er bedre end i Burkina Faso og som udenlandsk investor sover man roligere ved at have placeret sine sparepenge i en virksomhed i Hanoi end i Congo. Bare for at nævne nogle eksempler på forskellene på erhvervsklimaer.

Tiden er endnu ikke oprundet for et synligt afrikansk eksportboom i amerikanske eller europæiske supermarkeder – endsige afrikanske. For handlen på tværs af landegrænser i Afrika er ikke imponerende, og også de enkelte landes hjemmemarkeder kan det være svært at slå igennem på. Et supermarked i Tanzanias hovedstad Dar es Salaam bugner af varer fra Sydafrika og Europa, mens der er længere mellem varer, der står ’Made in Tanzania’ på.


Så behovet for en saltvandsindsprøjtning er til stede. En livskraftig erhvervsudvikling, ikke mindst i Afrika, er derfor et af målene i den nye danske handlingsplan.


’Erhverv, vækst – udvikling. Handlingsplan for dansk støtte til erhvervsudvikling i udviklingslandene’  vil til maj blive præsenteret af udviklingsministeren, så mere skal ikke røbes på denne plads.

På sit møde den 13. april tiltrådte Danidas Styrelse følgende bevillinger:

• Landbrugssektorprogram i Kenya ( 198 mio. kr.) 

• Makroøkonomisk støtte, Burkina Faso (136,5 mio. kr.) 

• Tematisk program for god regeringsførelse og demokratisering i Zambia (109,3 mio. kr.)

• Støtte til konflikthåndtering, antikorruption, menneskerettigheder og ligestilling i Bolivia (55 mio. kr.)

• Genopbygningsbistand til Indonesien som følge af tsunami-katastrofen (50 mio. kr.)

• Media Institute of Southern Africa (15 mio. kr.)

• Southern African Media Training (10 mio. kr.)

Bo Simonsen er journalist i Udenrigsministeriets Kommunikationsenhed. bosimo@um.dk
Styrelsen for Internationalt Udviklingssamarbejde er rådgivende for udviklingsministeren. I praksis forelægges Styrelsen bilaterale og multilaterale projekter og programmer på over 10 mio. kr. samt oplæg til nye strategier og handlingsplaner. Læs mere om blandt andet Styrelsens medlemmer og tiltrådte bevillinger på www.um.dk/menu/Udviklingspolitik/OmDanida/StyrelsenRaadet/Styrelsen.

Ngo’er i klemme

Verden har fået øget fokus på sikkerhedspolitik. Samtidig er der en stigende tendens til at donorerne kanaliserer deres bistand gennem u-landenes regeringer. Disse to trends kan betyde, at der bliver meget lidt plads til ngo’erne, advarede Fowler under et besøg i Danmark.

Tekst og foto: 

Sine Schack Vestergaard

Det civile samfund er et plusord i udviklingsbistanden. Overalt ønsker regeringer og beslutningstagere at styrke det folkelige engagement. Men når det kommer til den politik, der faktisk føres, trækker to tendenser i den modsatte retning: sikkerhedspolitikkens stigende betydning og udviklingsbistandens koncentration omkring regeringerne i u-landene. 


Analysen kommer fra professor Alan Fowler. Han leder et internationalt forskningscenter om udvikling og er en central figur i CIVICUS, en global ngo, der arbejder for retten til politisk indflydelse for det civile samfund. Han deltog i april i et særdeles velbesøgt debatmøde arrangeret af Mellemfolkeligt Samvirke om de overordnede perspektiver i international udviklingsbistand. 


For Fowler at se er ngo’erne i øjeblikket under pres fra to sider. Han leverer i et hæsblæsende tempo en skitse af, hvordan ngo’erne i dag er presset:


- På den ene side er der sikkerhedsdoktrinen. Den gør det muligt for regeringer at gøre noget alene på grund af sikkerhedshensyn. Der bør altid være en legitim plads til civile organisationer, der kæmper for deres egne interesser, men sikkerhedsdoktrinen skaber usikkerhed om, hvem der risikerer at blive klassificeret som terrorister.


Ifølge Alan Fowler er denne problemstilling relevant for ngo’er både i nord og syd. I USA skal ngo’er, der ønsker at modtage penge fra staten, for eksempel skrive under på, at ingen af deres partnere – eller partneres partnere – er terrorister.


- Det er der jo ingen, der kan reelt kan garantere, siger Fowler ivrigt.


En anden tendens, der formindsker ngo’ernes spillerum, er overgangen inden for international bistand fra at støtte enkeltprojekter til i stedet at støtte store sektorprogrammer og aktiviteter administreret af u-landenes regeringer.


- Hele arkitekturen inden for international bistand er i øjeblikket med til at bringe ngo’erne tættere på regeringerne. Bistandsmidler bliver i stigende grad givet direkte til de lokale myndigheder, der så kan fordele dem videre. Derfor risikerer ngo’erne at ende som entreprenører for regeringerne, det vil sige som organisationer der leverer sundhed, uddannelse og anden service for regeringernes penge.

Ændret rolle

Ifølge Alan Fowler må ngo’er i nord fremover skabe kontakt mellem de bredere civilsamfunds-bevægelser i nord og syd. Hvad angår ngo’erne i syd er han ikke den store optimist.


- De vil uundgåeligt blive service-leverandører for regeringen, for eksempel inden for sundhedssystemet. Det hænger også sammen med privatisering af de offentlige ansvarsområder – her kan ngo’erne gå ind og byde på opgaver. Men de skal ikke forvente, at regeringer i 

u-landene vil begynde at give tilskud til ngo’er som de gør i nord. For dem er ngo’er nogle, der skaffer penge til landet, ikke nogle der koster penge, siger han.


- Der vil være nogle få ngo’er, som kan rodfæste sig så stærkt i lokalsamfundet, at de vil kunne blive stærke politiske aktører, ikke at forstå som parti-politiske, men som fortalere for forskellige interesser. De vil få en slags tænke-tank-rolle.


På internationalt plan ser Fowler dog ikke de store muligheder for ngo’ers lobbyarbejde og fortalervirksomhed.


- Spørgsmålet er, om vi ikke har høstet alle de gevinster, der er at høste, siger han.


- Vi har fået landminer på dagsordenen, og de fattige landes gæld er blevet et stort emne. Men trods ngo’ernes pres er det ikke lykkedes for os at ændre på, hvordan Verdensbanken og IMF bliver ledet. Jeg tænker på, om de ting vi har nået, måske er det maksimale vi kan forvente inden for en horisont af fem år, lyder Fowlers analyse.


Selv om ngo’erne om ti år måske ikke vil se ud som vi kender dem, så holder Fowler fast i, at der altid vil være behov for et civilt samfund:


- På længere sigt må vi presse på for en global, økonomisk omfordeling. Hele verden vil kunne drage fordel af ikke at have grupper, der er økonomisk ekskluderede. Lige nu drejer debatten sig om fri handel, men der er grænser for, hvad fri handel kan levere. Der vil være brug for omfordeling mellem rige og fattige, globalt lige såvel som der er det inden for det enkelte nation, slutter Fowler.

Sine Schack Vestergaard er journalistpraktikant i Udenrigsministeriets Kommunikationsenhed. sinves@um.dk

Alan Fowler

Blandt grundlæggerne af den britiske organisation International NGO Training and Research Centre (INTRAC, www.intrac.org) i 1991 og sidder i ledelsen for International Society for Third Sector Research (www.istr.org) og CIVICUS (www.civicus.org).

Udenrigsministeren i Mellemøsten

Udenrigsminister Per Stig Møller har været på rundrejse til Iran, Yemen og Libanon. I Iran udtrykte han ved møder med blandt andet præsident Khatami sin bekymring over landets atomprogram. Udenrigsministeren har også inviteret iranerne til at deltage i samarbejde inden for Det Arabiske Initiativ, der skal fremme de kulturelle og politiske forbindelser mellem Danmark og de mellemøstlige lande. Yemen er det land, hvor Danmark er kommet længst i forhold til støtte til konkrete projekter inden for Det Arabiske Initiativ, og udenrigsministeren mødtes med sin yemenitiske kollega for at tale om partnerskabet. I Libanon bakkede udenrigsministeren op om det internationale pres for at få de syriske tropper ud. Blandt andet mødtes Per Stig Møller med repræsentanter for oppositionspartierne i landet. 

ny Hiv/aids-strategi:

Roser blandet med tidsler

Udenrigsministeriets nye aids-strategi får mange roser – men især buketten fra Læger uden Grænser rummer en del tidsler. Udvikling stiller fem skarpe spørgsmål til formanden, Søren Brix Christensen.

Af Poul Kjar

Da Udenrigsministeriets nye aids-strategi blev præsenteret af udviklingsminister Ulla Tørnæs på et offentligt møde den 5. april, var direktør Peter Piot fra FN’s aids-organisation blandt talerne. 


Peter Piot, der ellers ikke lider af behagesyge, roste Udenrigsministeriet og omtalte strategien som "noget af det bedste, han nogensinde havde set". Han udtrykte tilfredshed med, at Danmark nu lægger op til at kombinere forebyggelse, pleje og behandling med anti-retroviral (ARV) medicin i kampen mod aids. 


Læger uden Grænser, der om nogen har været bannerfører for at inddrage medicinsk behandling af hiv-smittede i den tredje verden, er også meget tilfreds med de nye toner i den danske aids-strategi. Men organisationen var til gengæld hurtig til at få armene ned igen. 


Allerede dagen inden præsentationen af aids-strategien bragte dagbladet Politiken en kronik af Læger uden Grænsers formand, Søren Brix Christensen, der kritiserer, at man fra dansk side fastholder, at sundhedssystemerne i u-landene skal være bragt op på et acceptabelt niveau, før Danmark er villig til at give støtte til aidsbehandling. 

Udvikling stiller fem skarpe spørgsmål til Søren Brix Christensen:

- Er sagen ikke, at Danmark gør det rigtige ved at støtte de sundhedssystemer, som er en forudsætning for i det lange løb at få bekæmpet hiv/aids-epidemien?


- Spørgsmålet er, hvor meget systemerne skal fungere, før man kan begynde at uddele ARV-medicin. Man får jo alligevel aldrig besat den sidste lægestilling i Zambia, i Botswana og så videre. I Læger uden Grænser har vi gode erfaringer med at få behandlingen til at fungere med sundhedsassistenter i et simpelt behandlings set-up. Vi behøver for eksempel ikke en masse blodprøver af den hiv-smittede for at konstatere, om virussen er under kontrol. En kontrolvejning kan indikere, om medicinen virker. Og selve indtagelsen af medicinen er såre simpel: Det handler om at tage én pille om morgenen og én om aftenen. 

- Bekymrer det ikke Læger uden Grænser, at det stærke internationale pres for mere behandling har ført til, at den globale indsats for forebyggelse er faldende?


- Det er klart, at behandling ikke skal overtage forebyggelse. Men vi er 15 år bagud med behandling. Vi har aldrig haft flere hiv-smittede og har aldrig haft flere, der dør af aids. Derfor er der her og nu behov for at bruge flere penge på behandling. Og den vigtigste sidegevinst ved at lægge ekstra vægt på behandling er ikke, at du kan holde folk i live, men at det styrker forebyggelsen af hiv. Det motiverer den enkelte til at kende sin status og lade sig teste. Behandling er et forandringshjul i forebyggelse. 

- Du beskylder Udenrigsministeriet for at have udøvet medicinsk apartheid i de seneste fem år ved ikke at tilbyde behandling til aids-ramte. Er det ikke at sætte tingene på spidsen på en alt for skinger facon, der ikke gavner debatten?


- Jo, det er at sætte tingene på spidsen, og det er helt bevidst. Men sagen er jo, at de privilegerede i Afrika er i behandling, men de fattige er ikke. Og hvorfor skal vi ikke støtte de fattige hiv-smittede, lige som vi støttede de fattige under apartheidregimet? Adgang til medicin bliver fremtidens guld og diamanter i Afrika. Toget kører fra os, hvis ikke vi handler derefter. Og så kan vi stå og råbe op om kondomer og forebyggelse, mens landene bryder sammen om ørerne på os. 

- Du beskylder også Udenrigsministeriet for ikke at gøre nok ved det problem, at mange afrikanske kvinder bliver smittet på grund af voldtægter og tvungen sex med ældre mænd. Men du kan vel ikke forlange, at Danida med sin aids-strategi skal stoppe volden og ændre på kulturen i de afrikanske samfund?


- Den kvinde, som er blevet voldtaget og muligvis smittet med hiv, kan jo ikke bruge uddannelse, forebyggelse og rettighedsbaseret viden til noget. Hun har brug for PEP-behandling (post exposure prophylaxis, red.), som er en yderst effektiv og hurtig behandling, der forhindrer voldtagne kvinder i at udvikle hiv-smitten. Her har du essensen af forebyggelse og behandling i ét. Uden behandlingsmulighed henvender denne kvinde sig næppe til sundhedsklinikken. 

- Endelig beskylder du Udenrigsministeriet for igen og igen at flytte målstolperne for, hvornår man er parat til at finansiere behandling af hiv-smittede. Men gør Læger uden Grænser ikke det samme i sin kritik: opfinder nye kritikpunkter for at presse Udenrigsministeriet til at bruge flere penge på behandling?


- Jeg flytter ikke nogen stolper. Læger uden Grænser ser på, hvordan verden ser ud – og vi handler derefter. Aids er ved at undergrave de afrikanske samfund, og der er snart ingen lærere og læger tilbage. Vi kan forebygge og behandle – Danida har kortene på hånden, lad os spille dem sammen. 

Danidas hiv/aids-strategi kann læses på www.um.dk/da/menu/udviklingspolitik/BistandIPraksis/HIVAIDS

Poul Kjar er journalist i Udenrigsministeriets Kommunikationsenhed.

poukja@um.dk
Danida: 81 procents succes

Ny rapport sætter tal på, om bistanden nytter. Og det gør den ifølge Danidas beregninger i otte ud af ti tilfælde.

Af Sine Schack Vestergaard

I en ny rapport har Danida sat tal på resultaterne af sit arbejde, og det er opmuntrende læsning: 81 procent af den bilaterale bistand, det vil sige den bistand, der gives direkte fra Danmark til et u-land, nåede i 2004 de opstillede mål. Bag tallet 81 procent ligger flere års arbejde med at gøre bistanden mere målbar, for det er langt fra nogen enkel opgave. 

Komplicerede målinger

Et eksempel på, hvad og hvordan der er blevet målt, er vandsektoren i Uganda: Tidligere vurderede Danida kvaliteten af den ugandiske vandforsyning ved blot at måle den fysiske afstand, den enkelte familie havde til rent drikkevand. Men det fortæller ikke noget om, hvorvidt brønden fungerer ordentligt, eller om vandet er rent eller beskidt. Med de nye målinger får Uganda og Danida viden om, hvor mange dage familierne reelt har adgang til vand, hvor rent vandet er, hvor mange mennesker der har adgang til latriner, og i hvor høj grad personer fra alle samfundslag har mulighed for at benytte landsbyens brønd. Alt sammen indikatorer, der tilsammen giver et grundigt billede af, hvor succesfuld bistanden er.

Skår i glansbilledet

Ud over den bilaterale bistand er også den støtte, der fordeles gennem de internationale organisationer, blevet undersøgt. I alt er samarbejdet med 13 organisationer blevet gennemgået, og her er der især ros til FN’s udviklingsprogram UNDP og Verdensbanken. UNICEF’s arbejde får derimod betegnelsen ’mindre tilfredsstillende’, og også Den Afrikanske Udviklingsbank får kritik for ikke at være godt nok til stede i de enkelte lande.


Udviklingsminister Ulla Tørnæs sagde ved et pressemøde om evalueringen, at hun "har noteret sig hvilke organisationer, der bliver rettet kritik imod, men konklusionerne vil ikke umiddelbart få nogen økonomiske konsekvenser."

Tilfreds minister

Til gengæld var ministeren tilfreds med resultaterne for den bilaterale del:


- En målopfyldelse på 81 procent er et flot samlet resultat, når man tænker på de vanskelige forhold, som udviklingsbistanden udføres under, sagde hun med henvisning til blandt andet den politiske uro i Bolivia og den kritiske situation i Nepal. Ministeren så i øvrigt intet problem i, at Danida selv udarbejder en rapport om egne resultater.


- Selvevaluering er et anerkendt princip, sagde Ulla Tørnæs, og understregede, at den afdeling, der står bag rapporten, ikke er involveret i gennemførsel af bistanden ’i marken’.


Siden september 2003 har ambassaderne fået hovedparten af ansvaret for udviklingsbistanden, som tidligere blev styret fra København. Ifølge rapporten er denne decentralisering en væsentlig grund til, at den bilaterale bistand klarer sig godt.

Rapporten Annual Performance Report 2004 kan hentes på www.amg.um.dk
Totusindog-hvad-for-nogle-mål?

Oplysning om 2015 Målene går trægt i Danmark. I Sverige har Danidas søsterorganisation ført store oplysningskampagner, og det har givet resultat.

Af Julie Grothen og Sine Schack Vestergaard

Kender du ikke 2015 Målene, så start med at terpe teksten i boksen nederst på siden, de bliver nemlig ikke forklaret i denne artikel. Men du er ikke alene i din uvidenhed, for over 90 procent af den danske befolkning har det ligesom dig.


Ifølge en undersøgelse fra det europæiske meningsmålings-institut Eurobarometer kender kun ni procent af danskerne til 2015 Målene (Også kendt som Millenium-målene). I Sverige svarer 27 procent, at de har hørt om de otte mål for udvikling, og det er tre gange flere end her til lands. Svenskerne har dermed EU-rekord i viden om 2015 Målene. Med den usikkerhed, der altid ligger i meningsmålinger in mente, kunne noget altså tyde på, at svenskerne gør noget særligt.

Tv-spots om 2015

I Sverige har den statslige bistandsorganisation Sida siden 2001 målrettet kørt årlige kampagner sammen med en række ngo’er 

og internationale organisationer. Kampagnerne har hvert år taget et bestemt tema fra 2015 Målene op. Uddannelse, sundhed, vækst, hiv/aids er således blevet eksponeret gennem tv, radio, og dagbladsannoncer og ved konferencer og artikler. I år gælder det målet om lighed mellem kønnene.


- Vi har gjort meget ud af at kommunikere budskabet om 2015 Målene. Men vi kunne ikke have gjort det selv. Vi samarbejder med det svenske udenrigsministerium (I Sverige er Sida en særskilt styrelse under Udenrigsministeriet, red.), UNDP og en lang række ngo’er, og nu lever 2015-kampagnen efterhånden sit eget liv, siger informationsmedarbejder Helena Vikström fra Sida.


Hun understreger, at 2015 Målene er den eneste internationale aftale, der samtænker de udviklingsrelevante temaer. Derfor er målene et unikt og vigtigt udgangspunkt for at få fortalt den gennemsnitlige svenske hr. Jönsson om udviklingsbistanden, selvom Sidas arbejde omfatter mere end de otte mål, fortæller Helena Vikström. 


Danida bruger omkring 2,2 millioner kroner om året på at oplyse om 2015 Målene. 


I år har Sida afsat omkring 11 millioner svenske kroner til at informere om 2015 Målene. 

Danida vil ikke annoncere

Danida har valgt en anden informationsstrategi end Sida, og det kan forklare den store forskel i vidensniveau på de to sider af Øresund, mener Charlotte Henriksen fra Udenrigsministeriets Kommunikationsenhed, der koordinerer Danidas arbejde med information om 2015 Målene.


- Det er vigtigt at kende til forskellen på de to landes politiske prioritering. I Sverige udgør 2015 Målene den bistandspolitiske strategi. I Danmark har man derimod taget udgangspunkt i, at vi allerede har en bistandspolitisk strategi, der er målrettet mod opfyldelsen af 2015 Målene. Her betragtes 2015 Målene som et egentligt måleredskab, forklarer Charlotte Henriksen. 


- Vi har valgt en informationsstrategi, hvor vi arbejder mere indirekte, og hvor vi for eksempel ikke går ud i annoncekampagner. Den indirekte kommunikation omfatter blandt andet, at medierne dækker 2015 Målene redaktionelt, og at vi indgår i samarbejde med for eksempel ngo’er, hvor det er relevant.  


I 2004 besluttede Danida, at 2015 Målene skulle være den højst prioriterede opgave i kommunikationssammenhæng i årene frem. Nu har man imidlertid erkendt, at de mere indirekte kommunikationsveje næppe kan gøre 2015 Målene mere kendte. 


- Jeg tror, at vi får vanskeligt ved at komme op på en højere kendskabsgrad. Det er de første procent, der er lette at få fat i. Det er dem, der i forvejen er interesserede i emnet, vurderer Charlotte Henriksen.


- Men det er vigtigt, at danskerne kender de her mål, så de ved, at Danmark deltager i det internationale samarbejde om at halvere andelen af verdens fattige inden 2015.


Det er dog lykkedes at trænge igennem informationsstrømmen og få medierne til at tage 2015 Målene op. Sidste år kørte  P1-Morgen for eksempel en serie 2015-udsendelser hen over sommeren, og flere dagblade skrev om emnet. Desuden førte en serie udsendelser på TV-2 med Bubber i blandt andet Ghana, Bolivia og Vietnam til, at selv Billed-Bladet skrev om 2015 Målene. 


- Vi kommer altså ud til mange, men problemet er, at det er meget svært at fastholde et kendskab, så folk ikke glemmer, hvad de har hørt, siger Charlotte Henriksen.

Det fælles ansvar

Ud over Danida er også de danske ngo’er og FN’s udviklingsprogram UNDP’s nordiske kontor aktive i at oplyse om 2015 Målene. I slutningen af april holder UNDP og en gruppe ngo’er tre kampagnedage i Danmark om 2015 Målene.


Ifølge Lotte Dahlmann fra UNDP er det vigtigt at oplyse om 2015 Målene, fordi Mål 8 netop understreger, at halvering af verdens fattigdom er et fælles ansvar i et globalt partnerskab. Det betyder, at vi alle sammen er ansvarlige.


- Men er det ikke bedre at bruge kræfterne på at bekæmpe fattigdommen i stedet for at oplyse om, at man gør det?


- Det er selvfølgelig en prioritering, hvor mange penge man vil bruge på oplysning. Men midler brugt på egentlig fattigdomsbekæmpelse overstiger langt de midler, der bruges på oplysning. Derfor er det ikke et spørgsmål om enten eller, men om både og. Danmark har politisk givet opbakning til 2015 Målene, men hvis man ikke bruger ressourcer på at fortælle, hvad det drejer sig om, så er der heller ikke ret mange, der kender dem. I Sverige har man været villig til at bruge de ressourcer, det kræver at få gang i en dialog. Udviklingsspørgsmål er ikke det, der står højest på dagsordenen, og det er svært at trænge igennem med et budskab, siger Lotte Dahlmann.


- Borgerne skal have mulighed for at spørge, hvad deres regering gør for at nå 2015 Målene. Hvis ikke befolkningen kender 2015 Målene, kan de ikke lægge pres på politikerne, men der kan også ske det, at politikerne bliver usikre på, om de overhovedet har opbakning til at følge den politik, tilføjer hun.


Lotte Dahlmann mener dog, at der er ved at komme gang i diskussionen af 2015 Målene i Danmark også.


- Det går lidt langsommere her, men det spreder sig som ringe i vandet. De, der bliver engagerede i det, er virkelig meget engagerede, siger hun.


I en tidligere undersøgelse foretaget af Gallup i Danmark i december 2004 lyder konklusionen, at kun seks procent af befolkningen har hørt om 2015 Målene. Gallup konkluderer at: 


"Alt i alt viser undersøgelsen på det punkt, at der er en meget lille gruppe – muligvis af mere eller mindre professionelle inden for området – som kender 2015 Målene." 


Dette er til trods for, at 51 procent af danskerne kan huske at have set et eller flere programmer med Bubber i u-lande, som handlede om netop – 2015 Målene.

Læs mere på www.2015.dk

Oplysninger om UNDP’s kampagnedage findes på 

www.udrydfattigdommen.nu
2015 Målene 

(FN’s Årtusindeerklæring)

1. Halvere fattigdom

2. Sikre skolegang for alle børn

3. Sikre kvinder ligestilling

4. Nedbringe børnedødeligheden med to tredjedele

5. Nedbringe dødeligheden blandt gravide og fødende kvinder med tre fjerdedele

6. Stoppe spredningen af hiv/aids og andre smitsomme sygdomme

7. Sikre et bæredygtigt miljø

8. Skabe et globalt partnerskab for udvikling

Vejen til 2015 skal brolægges med fredsopbygning

- Vi tillægger det fra Danmarks side stor værdi at få etableret en fredsopbygningskommision, siger ambassadør Jørgen Bøjer. Han er netop er blevet udpeget som ‘særlig repræsentant’ for at vinde bred støtte til Kofi Annans forslag om en kommission for fredsopbygning.

Af Julie Grothen

Til september er der topmøde i FN. Verdens nationer mødes og gør status over, hvordan det går med indfrielsen af de otte 2015 Mål for udvikling (Også kendt som Millenium-målene eller MDG). 


Verden er en anden, end da statsledere og regeringschefer på et topmøde for fem år siden vedtog de otte mål. Det begyndte med de to tårne i New York i 2001 og fortsatte til Afghanistans bjerge og Iraks byer. Sikkerhed blev det nye løsen i international politik, og mod det kæmper udviklingsmålene forgæves om opmærksomheden, som det også ses på den kendskabsmåling, som er omtalt i dette nummer af Udvikling. 


Men med FN’s generalsekretær Kofi Annans rapport, In Larger Freedom, der er et oplæg til 2005-topmødet, understreges det, at FN skal gøre mere for at samtænke fred og sikkerhed, menneskerettigheder og udvikling, som det også hedder i grundlaget for 2015 Målene.

Samspil mellem civile og militær

Et af de konkrete forslag i Kofi Annans rapport er at oprette en fredsopbygningskommission. Den skal støtte lande, der har været ramt af konflikt i den efterfølgende genopbygningsfase, hvor freden skal sikres, så man undgår, at kampene blusser op igen. Det forslag har Danmark besluttet at støtte, og udenrigsministeren har nu udpeget den 65-årige ambassadør i Tjekkiet, Jørgen Bøjer, til posten som særlig repræsentant for Danmark i arbejdet med at vinde bred støtte til Kofi Annans forslag. 


- Vi tillægger det fra Danmarks side stor værdi at få etableret en fredsopbygningskommision. Det drejer sig om bedre samspil mellem den militære indsats med fredsstyrker og den civile bistand til opbygning af samfundsinstitutioner, forsyninger med videre, siger Jørgen Bøjer, der ser frem til sin nye opgave.


Konflikthåndtering er ikke ukendt land for diplomaten. Jørgen Bøjer har i sin karriere i Udenrigsministeriet været tæt på konflikter flere gange. Han har været dansk ambassadør i Kairo med ansvar for Sudan, Somalia og Gaza og i Wien med ansvar for Bosnien og Makedonien, og endelig har Jørgen Bøjer fra 1997 til 2001 været FN-ambassadør i New York. Om Danmarks mål med hans udnævnelse siger han:


- Vi lægger vægt på, at FN kommer til at spille en central rolle i den internationale proces og ikke mindst i spørgsmålet om krig og fred. Og vi ønsker at understrege, at sikkerhed er et bredt begreb, og at sikkerhed og udvikling hører sammen. Mit succeskriterium er, at fredsopbygningskommisionen bliver vedtaget, og at den bliver knyttet til Sikkerhedsrådet, siger Jørgen Bøjer. 

Sudan kan blive første opgave

Danmark er som bekendt medlem af Sikkerhedsrådet og overtager formandskabet for Rådet til maj. Et af de områder, hvor en fredsopbygningskommision kan komme til at stå sin prøve, er i Sudan.


- Det er præcis i den situation, hvor freden skal opbygges, og hvor de fredsbevarende styrker og nødhjælp hører op, hvor man hidtil har måttet vente på, at landet var kvalificeret til at få almindelig udviklingsbistand. Samordningen mellem militære indsatser og bistand vil i første omgang handle om nødhjælp, men herefter gælder det retsvæsen, sikkerhedssystem og så at finde anden beskæftigelse til de unge, der har levet som soldater og ikke har andet at tage sig til, siger Jørgen Bøjer.


Han ser i høj grad en sammenhæng mellem hans mission og opfyldelsen af 2015 Målene.


- Når vi siger, at udvikling og sikkerhed hører sammen, mener vi også at opfyldelsen af 2015 Målene - og herunder at flere af EU-landene lever op til at give 0,7 procent af BNI i udviklingsbistand - er en af præmisserne for styrket sikkerhed og forebyggelse af konflikter, slår Jørgen Bøjer fast.

Bolivia

De fattige millionærer

Den danske udviklingsbistand til Bolivia blev sidste år skåret med 50 millioner kroner. Det er et signal til Danidas sydamerikanske samarbejdsland om at få løst de sociale konflikter og opnå en optimal udnyttelse af landets naturgas.

Af Poul Kjar

- Vi sender et politisk signal til den bolivianske regering og oppositionen: Brug jeres naturressourcer optimalt til at løse fattigdomsproblemerne, genskab investeringsklimaet og fortsæt reformerne. Så vil vi også fremover støtte jer, siger den danske ambassadør i Bolivia, Mogens Pedersen, om den danske beslutning om at skære 50 millioner kroner i udviklingsbistanden til det sydamerikanske samarbejdsland. 


Bolivia har i de seneste 4-5 år været præget af sociale uroligheder og politisk kaos, der har sat en stopper for investeringslysten og vanskeliggjort udviklingsarbejdet. 


Danida har haft et mindreforbrug i forhold til planerne for udviklingsbistanden – man har simpelthen ikke kunne bruge budgetter på forsvarlig vis - og det har været med til at lette beslutningen om at skære udviklingsbistanden til Bolivia fra 200 til 150 millioner kroner om året. 


Det er navnlig bondeorganisationer og fagforeninger, der med demonstrationer og vejspærringer står bag den sociale uro. Urolighederne udspringer af århundreders undertrykkelse af ikke mindst landets fattige indianske befolkning og dens kamp for et mere retfærdigt samfund. 


Men den aktuelle krise udspringer ikke mindst af spørgsmålet om Bolivias naturgas. Oppositionen med kokabøndernes leder, Evo Morales, i spidsen forsøger at presse regeringen til at lægge store skatter og afgifter på de internationale olieselskaber, der har koncessioner på at udnytte Sydamerikas næststørste forekomst af naturgas. 

Tre udviklingsscenarier

- Bolivia er nødt til at finde en pragmatisk løsning på gasspørgsmålet og oppositionen må acceptere samarbejdet med de udenlandske firmaer, siger Mogens Pedersen fra hovedstaden La Paz og understreger, at han ikke kan blande sig i Bolivias energipolitik. 


Ambassadøren lægger dog ikke skjul på, at det er de udenlandske selskaber, der har ekspertisen til at udvinde de store mængder naturgas. Og dermed få en god forretning ud af det sydamerikanske energieventyr, der blandt andet skal være med til at levere strøm til nabolandene Argentina og Brasilien. 


- Men samtidig må firmaerne være parate til at betale større afgifter og dermed bidrage til landets udvikling. Det er afgørende, at indkomsten fra naturgassen kommer den fattige befolknings interesser til gode, siger Mogens Pedersen – i modsætning til hvad der i århundreder har været tilfældet ved udvinding af Bolivias rige forekomster af sølv og tin. 


I forbindelse med den kommende landestrategi for Bolivia har Danida som en konsekvens af urolighederne valgt at arbejde med tre forskellige scenarier for den fremtidige udvikling i det urolige samarbejdsland. Scenarierne med tilhørende handlingsplaner taler om; a)stabilitet, b)social uro og fortsatte politiske konflikter eller c)ustabilitet og decideret underminering af demokratiet. 


Dertil siger Mogens Pedersen:

- Vi kan tilpasse den danske udviklingsbistand til alle tre udviklingsscenarier, og vores vurdering er, at vi vil være i stand til at arbejde og gøre en forskel, også selv om situationen skulle blive alvorligt forværret. 


Ambassadøren tilføjer, at hvis det værst tænkelige scenarie med ustabilitet og voldsomme uroligheder indtræffer, så vil Danida i en periode kunne trække sig helt ud af den offentlige sektor og finde andre kanaler og samarbejdspartnere. 

Udfasning af Bolivia?

Man kunne argumentere for, at Bolivia med sin store forekomst af naturgas er et land, der i virkeligheden burde klare sig selv, og at det derfor ikke ville være urimeligt at udfase Andes-landet som dansk samarbejdsland. Dertil siger den danske ambassadør:


- Bolivia er det fattigste land i Sydamerika og over halvdelen af befolkningen er oprindelige folk, som i århundreder er blevet udelukket fra den politiske beslutningsproces og økonomiske udvikling. Den udvikling skal der laves om på, og det vil vi fortsat gerne bidrage til blandt andet gennem et nyt program til støtte af konflikthåndtering og menneskerettigheder.


Mogens Pedersen fremhæver, at Bolivia har gennemført vidtrækkende reformer inden for uddannelse, i den kommunale sektor og i forhold til oprindelige folks adgang til jord. 


- Det er fremskridt, som Danmark lægger stor vægt på. Derfor vil det være urimeligt at lukke Bolivia ned, og vi vælger derfor - og lige som andre donorer - at sende et politisk signal ved at sætte noget af bistanden i bero, slutter ambassadøren.

Fra urolighed til urolighed

Urolighederne i form af vejspærringer og proteststrejker kulminerede i en revolutionslignende opstand i oktober 2003. 

     Opgøret endte med, at militær og politi slog hårdt ned på de sociale bevægelser. Mindst 80 mennesker omkom og den meget neoliberalt tænkende præsident, Gonzálo Sánchez de Lozada, der havde forhandlet naturgaskontrakten hjem med de internationale olieselskaberne, flygtede ud af landet i en helikopter med en anklage om folkemord hængende efter sig. 

     Vicepræsidenten, den parti-uafhængige og populære historiker og tv-journalist, Carlos Mesa, blev indsat som ny præsident i 2003. Han fik skabt midlertidig ro ved at indgå en fredspagt og alliance med parlamentets største oppositionsparti, MAS, under ledelse af kokabøndernes leder, Evo Morales, og der blev afholdt en folkeafstemning om naturgassen.

      Men nu er den gal igen med nye uroligheder, og i starten af marts i år annoncerede Carlos Mesa, at han ville gå af, fordi landet ikke kan regeres. Kongressen afviste enstemmigt hans afskedsansøgning. Efterfølgende er der blevet vedtaget en gaslov i deputeretkammeret, som nu drøftes i senatet. 

     Olieselskaberne truer med at lægge sag an mod Bolivia for kontraktbrud, hvis loven bliver vedtaget. Evo Morales og de faglige organisationer lover til gengæld vejblokader, hvis loven ændres i senatet. 

     Måske præsident Carlos Mesa havde ret, da han sagde, at Bolivia ikke kan regeres.

Mellemamerika

Miljøbiskoppen lagde vejen forbi

Den uortodokse guatemalanske biskop Alvaro Ramazzini aflagde besøg i Danmark og talte om den svære kamp for menneskerettigheder og miljø i Mellemamerika. Nye danske programmer er på vej til regionen.

Af Poul Kjar

Den 57-årige biskop Alvaro Ramazzini fra bispesædet i San Marcos i det vestlige Guatemala har hår på brystet. 


Han er ledende menneskerettighedsforkæmper i et land, hvor der er en historisk tradition for, at den slags aktiviteter kan føre til, at man får noget tungt bundet om benet og bliver dumpet i en vulkansø. 


Men biskoppen trodser mordtruslerne i sit arbejder for at støtte jordløse bønders ret til jord. Han taler magteliten i Guatemala imod med åben pande og har skarpt kritiseret skiftende regeringer for ikke at gennemføre nødvendige jord- og landbrugsreformer.  


- Der er et presserende behov for at ændre på ejerforholdene af jorden, men regeringen blokerer for en jordreform. Uligheden bliver større og større, og den økonomiske vækst kommer ikke de fattigste til gode, siger Alvaro Ramazzini, der var inviteret til Danmark af Folkekirkens Nødhjælp for at sætte fokus på jordkonflikten og menneskerettigheder i Guatemala. 


På det seneste har bispesædet i San Marcos engageret sig i en ny problemstilling. Det handler om kampen mod udenlandske selskabers åbne minedrift i Guatemala, der ifølge Ramazzini gør enorm skade på miljøet og medfører forurening af drikkevandet.


- Det er et paradoks, at man fra international side støtter miljøprogrammer, og samtidig underskriver frihandelstraktater, der åbner vores land for nordamerikanske selskaber, som ødelægger vores naturarv, siger Alvaro Ramazzini.


Biskoppen beder til, at EU tager disse spørgsmål med i betragtning, hvis man indgår en frihandelsaftale med Mellemamerika.


Danida er i gang med at udarbejde to nye regionale programmer i Mellemamerika inden for miljø og menneskerettighedsrettigheder. 


Menneskerettighedsprogrammet til 15 millioner kroner ventes at fokusere på adgangen til retssystemet for kvinder og indianske folk. Mens det femårige miljøprogram (2005-2010) til 250 millioner kroner ifølge planen vil omfatte støtte til den centralamerikanske miljø- og udviklingskommission (CCAD), til en række forsknings- og miljøpolitiske organisationer i regionen og til styrkelse af decentral miljøforvaltning. 


Programmerne bliver forelagt for Danidas Styrelse i løbet af 2005.

Høj vækst i Latinamerika

Den økonomiske vækst i Latinamerika og Caribien steg med 5,7 procent i 2004. Det er den højeste økonomiske vækst i regionen i et kvart århundrede. Årsagen er ifølge Verdensbankens Global Development Finance Rapport fra 2005 en stor efterspørgsel på mange latinamerikanske eksportprodukter, høje priser og den lave internationale rente. Især er der gang i økonomien i Brasilien, Mexico og Chile samtidig med 

at, Argentina, Uruguay og Venezuela har overvundet landenes økonomiske kriser. Rapporten omhandler også de stadig større beløb, som latinamerikanske migranter sender retur fra ikke mindst USA. Beløbet udgjorde 37 milliarder dollars i 2004, og udgør for mange et symptom på den fattigdom og ulighed, der tegner kontinentet.        

/pk

Bolivia

Indianeren, kvægavleren, tømmerhandleren, ministeren og hans blonde sekretær 

Danidas kontroversielle støtte til indianernes krav om fællesjord fortsætter til trods for voldsomme demonstrationer og blokader i landet.

Af Poul Kjar

Vi skruer tiden tilbage til april 2000. 


Den gamle itonama-indianer Don Ramón sidder i sin kano på en blå lagune i Amazonas og fisker med et stykke sejlgarn og et bøjet søm. 


Rundt om rejser regnskoven sig som et naturskabt vidunder, der må have kostet Vorherre mindst én ekstra arbejdsdag. 


Don Ramón deltager ikke i de indianske bevægelsers historiske marcher og strejker i hovedstaden og rundt omkring i Bolivias større byer. Men også han lider under magthavernes og overklassens undertrykkelse af indianerne, som udgør næsten to tredjedele af landets befolkning fordelt på 30 forskellige etniske grupper. 


Danidas sektorprogram for oprindelige folk støtter den indianske befolknings rettigheder – og ifølge Helle Marianne Vadmand, Seniorrådgiver i Danida, har programmet været i stand til at arbejde videre til trods for blokader og demonstrationer. 


- Arbejdet i felten har ikke været påvirket af den sociale uro. Til gengæld har støtten til de oprindelige folk lidt under, at de tidligere regeringer ikke har haft spørgsmålet højt på dagsordenen - og at Ministeriet for Oprindelige Folk har stået svagt og skiftet minister adskillige gange, siger Helle Marianne Vadmand, der var koordinator på programmet for oprindelige folk i Bolivia indtil januar 2005.


Gennem Ministeriet for oprindelige folk og Bolivias nationale jordreforminstitut har Danida blandt andet støttet den nye jordreform, der skal sikre en omfordeling af uudnyttet landbrugsjord og uddele kollektive skøder til itonama-indianerne og de andre etniske grupper. 


Men der har ikke været den forventede fremdrift i jordreformen. Kun godt halvdelen af jorden er blevet opmålt – og selve udstedelsen af skøder betydeligt forsinket. 


- Der er meget store interessekonflikter på spil. De oprindelige befolkningsgruppers jordkrav til staten kommer i konflikt med tredje parter – som for eksempel store jordejere, men også fattige nybyggere, siger Helle Marianne Vadmand og tilføjer, at det er et meget kontroversielt sektorprogram.


Ved at støtte jordreformprocessen rører Danida reelt set ved de grundlæggende årsager til den sociale opstand i hovedstaden og rundt om i landet. Det handler om den historisk ulige fordeling og udnyttelse af landets ressourcer – ligegyldigt om det er jord, tømmer, sølv, tin eller naturgas. 

Hadet skrevet i neon

Tilbage til april 2000.

I byen Magdalena i Amazonas er kvægavlerne rasende over de 5.000 itonama-indianeres krav på 1,2 millioner hektar land. Et område, der svarer til arealet af Sjælland plus Fyn. 


Det vil ifølge Rafael Bruckner, områdets største kvægavler med 50.000 hektar land, betyde, at den økonomiske vækst i Beni-regionen, der grænser op til Brasilien, går i stå. 


- Indianerne har, i modsætning til europæerne, aldrig skabt udvikling, siger Rafael Bruckner, der ønsker at udvide sin produktion af kvæg og derfor har brug for 20.000 ekstra hektar land.


Ved et fællesmøde i nabobyen Bella Vista deltager daværende minister for oprindelige folk, Wigberto Rivero. Han gør rede for indianernes ret til at få fælleseje på jorden – men siger samtidig, at itonama-indianernes jordkrav er for stort, og at jordreforminstituttet på baggrund af videnskabelige undersøgelser vil finde frem til et passende territorium. 


Det er dog ikke nok til at berolige folkene i Bella Vista, der lever af landbrug og tømmerhandel, og hvis livsgrundlag reelt set er i fare. 



Hadet til indianerne står skrevet i neon i den mørke nat midt i Amazonas – selv om flertallet af borgerne selv er efterkommere af indianere. Ewaldo Bruckner, onkel til Rafael Bruckner og parlamentsmedlem valgt på kvægavlerne og tømmerhandlernes stemmer, puster til ilden, da han i den skrattende mikrofon og blodrød i ansigtet hvæser, at end ikke paven kan få ham til at forsvare indianerterritorierne.


At den på mange måder sympatiske, men også lidt for selvglade minister, tilsyneladende har en affære med sin medbragte blonde sekretær, kan synes at være sagen overflødig – men bidrager til et absurd øjebliksbillede af Latinamerika. 


Her, fem år senere, har itonama-indianerne fået skøde på omkring en fjerdedel af deres jordkrav, 372.427 hektarer. Andre indianske grupper har nægtet at gå på kompromis med deres jordkrav, hvad der ikke lige frem har fremskyndet processen med at udskrive skøder. 

Skøder kan ikke spises

Danidas Styrelse tiltrådte i december 2004 en ny femårig periode af sektorprogrammet for oprindelige folk, og ifølge Helle Marianne Vadmand har Danida lært af erfaringerne. 


- Vi vil prøve at imødegå de mange konflikter, der opstår mellem indianerne og tredje parter ved at fremme opmåling og skødeudstedelse, der også medtager krav om jord fra andre fattige befolkningsgrupper, eksempelvis nybyggere, siger Helle Marianne Vadmand, der til gengæld forudser andre typer forviklinger i forhold til nye indianske fællesjorde. 


Problemet er blandt andet, at indianernes territorier befinder sig i et administrativt tomrum uden for den kommunale struktur. 


- Der mangler en klar lovgivning for de oprindelige folks fællesjorde. Det er uklart, hvordan de er relateret til kommunerne, og hvor pengene til for eksempel uddannelse og skoler skal komme fra, siger Helle Marianne Vadmand og tilføjer, at Danidas støtte til Ministeriet for oprindelige folk derfor er meget vigtig. Det er her, at politikken og strategien for indianerne og deres fællesjorde bliver formuleret. 


Don Ramón og itonama-indianernes problemer er i det hele taget ikke løst, selv om de har fået papir på deres jord. Papir kan nemlig ikke spises – og itonamaerne og de andre etniske grupper har brug for økonomiske aktiviteter udover agerbrug, jagt og fiskeri. 


Det er en problemstilling, som man fra dansk side er opmærksom på. Det nye sektorprogram for oprindelige folk omtaler, at det er vigtigt at fremme udviklingen inden for indianernes fællesjorde på en økonomisk og bæredygtig måde i form af støtte til forskellige pilotprojekter.  


Indtil videre har Don Ramón sikret sig retten til at fiske i den blå laguna, og han har fået papir på, at området tilhører itonamerne, så tømmerhandlere og kvægavlere har ikke nogen adgang. 

Læs mere om Bolivia: www.um.dk/da/menu/Udviklingspolitik/LandeOgRegioner/Latinamerika

Fotos i artiklen stammer fra dokumentarfilmen ’Kampen om jorden’ (EasyFilm/DR/Ibis/april 2000).

Dansk samarbejdsland 

Bolivia har været dansk samarbejdsland siden 1996. Støtten går til sektorprogrammer inden for miljø, landbrug, oprindelige folk og med den nye landestrategi (2005-2010) lanceres et sektorprogram inden for uddannelse. Derudover støtter Danida en reform af den offentlige sektor og et nyt program med støtte til konflikthåndtering i lyset af de mange sociale uroligheder, der har påvirket landet i de seneste år. Det drejer sig om støtte til blandt andet Ombudsmanden og Valgrådet. 


Endelig arbejder en række danske ngo’er med projekter i Bolivia: Ulandsorganisationen Ibis, Care, Caritas, DIB (Dansk International Bosætningsservice) med flere.

Sektorprogram for oprindelige folk

Bolivia er det eneste samarbejdsland, hvor Danida støtter et sektorprogram for oprindelige folk. 

Anden fase af programmet (2005-2009) til i alt 194 millioner kroner støtter:

• politikudvikling gennem Ministeriet for Oprindelige Folk (MAIPO)

• jordopmåling og skødeudstedelse gennem Bolivias jordreform-institut (INRA)

• støtte til indianerorganisationernes deltagelse i opmålingsprocesserne 

• støtte til den bæredygtige udvikling og forvaltninger af indianerterritorierne

Afrikansk kommission for ... Storbritannien:

Hvad med jer selv?

Den britiske premierminister Blair har lanceret sin plan for Afrika – bedre regeringsførelse, fred og stabilitet og mere udviklingsbistand er medicinen, der skal kurere Afrikas fattigdom. Men fej for egen dør, lyder opfordringen fra ngo’en ActionAid.

Af Sine Schack Vestergaard

Afrikas fattigdom er vor tids største tragedie, og der skal et globalt partnerskab til for at løse regionens problemer. Både de rige lande og de afrikanske regeringer selv må tage ansvar for, at 2005 bliver et vendepunkt for det afrikanske kontinent. Sådan lyder i korte træk konklusionen fra Tony Blairs Kommission for Afrika, der består af 17 medlemmer, heraf 9 afrikanske. 


Ifølge kommissionen skal de rige lande afsætte 25 milliarder dollars mere om året, hvoraf halvdelen skal gå til bekæmpelse af aids; væksten skal styrkes uden at skade miljøet; og endelig skal verden arbejde for, at fred og stabilitet afløser krig og konflikter. 

Do no harm

Strategien blev modtaget med afmålt begejstring blandt afrikanske kommentatorer og ngo’er. De fleste var enige om, at ordene er pæne, men næppe nye, og at det afgørende er, om de bliver fulgt af handling. 


Den Afrikanske Kommission for Storbritannien, dannet af ngo’en ActionAid, opfordrer direkte den britiske regering til at feje for egen dør. Først og fremmest, siger kommissionen, skal Blair sikre sig, at den politik, hans egen regering fører, ikke gør skade.


Blandt sine 10 anbefalinger peger kommissionen for eksempel på, at Storbritannien er verdens anden største våbeneksportør, og at parterne i 10 af Afrikas nuværende væbnede konflikter har købt deres våben i netop Storbritannien. 


Hvad angår en udvikling, der tager hensyn til miljøet, mener kommissionen, at Blair passende kunne starte med at reducere Storbritanniens udslip af CO2. Det har landet lovet i forbindelse med Kyoto-aftalerne, men i stedet er udslippet steget med tre procent fra 2002 til 2003. Ifølge kommissionens beregninger er den globale opvarmning skyld i, at mere end 400 millioner afrikanere vil få problemer med høsten på grund af manglende regn. En gennemsnitsborger i Storbritannien bruger 168 gange så meget energi som en etiopier. 

Op på 0,7 procent

Endelig fremhæver Den Afrikanske Kommission for Storbritannien, at hvis de rige lande skal give 25 milliarder dollars mere i årlig bistand, kunne et passende skridt for Storbritannien være at komme op på at give 0,7 procent af deres BNI i bistand. Det er det mål, FN har sat, og som Storbritannien allerede i 1970 forpligtede sig til at nå. I øjeblikket giver Storbritannien 0,34 procent i udviklingsbistand. Ifølge Den Afrikanske Kommission vil de ekstra pund for eksempel kunne redde to millioner afrikanske liv, hvis de blev brugt på sundhedspleje i det sydlige Afrika.


Umiddelbaret efter at Blairs kommission havde lanceret sin rapport, offentliggjorde det britiske udviklings-departement DFID tal, der viser, at Storbritannien i 2013 sandsynligvis vil nå op på at give 0,7 procent af BNI i udviklingsbistand. Dermed vil Storbritannien være 43 år om at holde, hvad det lovede i 1970 – hvis fremskrivningerne holder vand.

Læs rapporten fra Blair-kommissionen for Afrika på 

www.commissionforafrica.org

Læs Den Afrikanske Kommission for Storbritanniens rapport på www.actionaid.org.uk/wps/content/documents/commissionforbritain.pdf
Løfter er gode, men kontanter er bedre

Donorerne lover 25 milliarder kroner til at hjælpe Sudan på fode igen. Langt fra donorkonferencen i Oslo mødte Udvikling Hawa – én af de godt seks millioner internt fordrevne i Sudan.

Tekst og foto: Janina Graae

Oslo i april. "Løfter er gode, men kontanter er bedre", sagde FN’s generalsekretær Kofi Annan ifølge Ritzau for nylig på en international donorkonference om Sudan, der blev afholdt den 11.-12. april i Norge.


Verdenssamfundets løfter omfatter cirka 25 milliarder danske kroner til hjælp til Sudan over de næste par år. Danmark gav et tilsagn om 500 millioner kroner over fem år, og den danske bistand skal bruges til at støtte umiddelbare behov i forbindelse med reintegration af flygtninge og internt fordrevne. Desuden skal de danske kroner arbejde for at styrke god regeringsførelse, respekt for menneskerettigheder og konkrete genopbygningsindsatser inden for blandt andet vand, sundhed og uddannelse.


Donorkonferencens overordnede formål var at sikre international støtte til opfølgning på fredsaftalen i Sudan fra januar 2005 efter 21 års borgerkrig mellem Sudans regering og oprørsbevægelsen SPLM/A i Syd-Sudan. Over 60 lande samt FN’s generalsekretær Kofi Annan var mødt op til konferencen, hvor situationen i Darfur – der ikke er en del af den indgåede fredsaftale – også blev drøftet.

Fordrevet i sit eget land

El Fateh i marts. Et af de mennesker, som donorkonferencen i Oslo handlede om, er Hawa - en højgravid kvinde med mand og to børn. Hun er én af de cirka seks millioner internt fordrevne i Sudan, der i bedste fald frister en usikker tilværelse enten på flugt, i lejre eller i slumområder. Udvikling mødte Hawa og hendes familie et gudsforladt, støvet og forblæst sted ved navn El Fateh – en lejr for internt fordrevne, der ligger små 40 kilometer fra hovedstaden Khartoums centrum. 


Tidligere boede Hawa i Shikan, et slumkvarter i Khartoums udkant, med sin familie, men i slutningen af 2004 blev hun sammen med de fleste andre beboere tvangsforflyttet til El Fateh af den sudanesiske hær. Cirka 1.700 familier blev transporteret til El Fateh på lastbiler– i Hawas tilfælde uden mulighed for at medbringe personlige ejendele og regeringen jævnede stort set slumkvarteret med jorden. Beboerne i El Fateh har indtil videre hverken fået megen opmærksomhed eller meget hjælp udefra. Det internationale samfund har doneret 8.000 tæpper til fordeling i El Fateh og Shikan, men mangler finansiering til for eksempel tøj og sæbe, mens Sudans regering har gravet en brønd, som ikke kan bruges, fordi den er forseglet. 


Der er en klinik for underernærede børn i El Fateh, men ingen adgang til andre basale sundhedsydelser og uddannelse i miles omkreds – i modsætning til slumområdet, hvor Hawa og hendes familie boede tidligere. Hun skal snart føde og har fået kontakt til en kvinde i lejren, der fungerer som jordemoder. Ellers er der ikke overskud til at omgås andre mennesker, og Hawa kender for eksempel ikke sine naboer.


Hawa, der oprindeligt er fra det vestlige Darfur, fortæller, at hun rejste til Khartoum for ni år siden for at skabe sig et bedre liv, men den seneste tvungne flytning har forværret situationen yderligere for Hawa og hendes familie. De er tvunget til at købe vand fra en lokal vandsælger til en højere pris end tidligere, og der er 40 kilometer til det nærmeste marked. Hvor Hawas mand før havde mulighed for at arbejde på daglejerbasis i Khartoum, koster transporten nu alene mere end han kan forvente at tjene ved en dags arbejde. 


Hun og manden vil gerne tilbage til det vestlige Darfur, men da de har mistet en søn for nyligt, der døde af en ubehandlet sygdom, er de bange for, at rejsen vil være for hård for deres to børn, der er godt to og fire år. Udover nok mad og vand er Hawas højeste ønske, at hendes børn får en uddannelse – og det er der trods alt nok større chance for kan lade sig gøre i området omkring Khartoum end i det vestlige Darfur.


Hvis Hawa og hendes hårdt plagede landsmænd skal gøre sig håb om en bedre tilværelse, kræver det blandt andet, at fredsaftalen i Sudan overholdes, at der findes en holdbar løsning på konflikten i Darfur, og at donorerne står ved deres løfter på konferencen i Oslo om økonomisk bistand til Sudan.

Journalist Janina Graae er ansat i Udenrigsministeriets Kommunikationsenhed og besøgte Sudan i marts måned. jangra@um.dk
Transport i Afrika er alt for dyrt

Forældede jernbaner, jordveje druknet i store mudderpøle eller slet ingen ting. Den afrikanske infrastrukturs dårlige tilstand koster kontinentet dyrt – faktisk dyrere end de toldafgifter, som andre lande pålægger Afrika. 


Det var beskeden fra FN’s vice-generalsekretær Anwarul Chowdhury til de afrikanske landes transportministre under et møde i den Afrikanske Union. Han nævnte som et eksempel, at det koster 1.500 dollars at sende en bil fra USA til Elfenbenskysten, mens det koster 5.000 dollars at sende den samme bil videre til Etiopien.


De afrikanske lande skal bruge omkring 20 milliarder dollars om året på veje og jernbaner, hvis transportsektoren skal være gearet til den vækst, der er nødvendig for at nå 2015 Målene. I øjeblikket bruges omkring halvdelen af dette beløb. 


        

/ssv

Nobelpris-vinder foreslår skat på Afrika-fly

Læg en afgift på 5 til 10 dollars på flybilletter på det afrikanske kontinent, og skaf flere penge til udvikling. Sådan lyder forslaget fra Nobelpris-vinder Wangari Maathai til lederne af den Afrikanske Union (AU) op til unionens topmøde i juli. Ifølge Maathai vil en afgift på flyrejser blandt andet kunne skaffe penge til sundhed og uddannelse.


- Vi kan ikke bare sidde og vente på, at udviklingen kommer. Vi må selv handle aktivt, siger hun til FN’s nyhedsbureau som begrundelse for sit forslag. 


Wangari Maathai fik i 2004 Nobels fredspris for sin kamp for demokrati og miljø i Kenya. 
   

/ssv

DANSKE KANDIDATER I INTERNATIONAL STOLEDANS

Det er lige før musikken stopper i dansen om de usædvanligt mange topposter i FN og andre internationale organisationer, der er i spil lige nu. Et par af posterne er netop blevet taget, mens kandidaterne stadig kredser om de øvrige. Kendetegnende for dem alle er, at vinderne i høj grad vil være med til at tegne det, vi kalder det internationale samfund i de kommende år. Og det kan blive et noget andet billede, end det vi kender.

At der er så mange ledige poster lige nu, er en kombination af tilfældigheder og bevidst fornyelse og i visse tilfælde udrensning i FN’s top. 


Nogle af de hidtidige chefer har bare overskredet deres udløbsdato, de har siddet deres periode ud eller er på vej på pension. Andre har ikke kunnet opføre sig ordentligt. Der er dem, der har fået nok, og dem, der bare har fundet et andet job. Luften har været tyk af internationale diplomater på vej hid og did for at forklare sig og for at anbefale sig. Der er ved at blive lagt en omfattende og næsten uigennemskuelig kabale, hvor besættelsen af visse poster vil påvirke valget til andre. 

USA har faste pladser

Regeringen i Washington har sat sig på sine stole, nemlig i toppen af UNICEF og i Verdensbanken. End ikke en omstridt kandidat som viceforsvarsminister Paul Wolfowitz, der netop er blevet udpeget som ny chef for Verdensbanken, fik europæerne til at prøve at rokke ved dén tradition. Som en af hovedarkitekterne bag den USA-ledede krig mod Irak og den efterfølgende - og stærkt kritiserede - amerikanske genopbygningsplan, fik han protesterne fra ngo-miljøet til at vælte ind i rekordfart. Fra nogle af de europæiske regeringer lød der en vis knurren, og i London røg udviklingsministeren og finansministeren i flæsket på deres regeringschef, fordi Tony Blair i en måned havde kendt til USA’s plan uden at fortælle dem om den. Men efter et møde med Paul Wolfowitz sluttede de europæiske finans- og udviklingsministre op, og han blev godkendt af Verdensbankens bestyrelse helt uden problemer.


At det gik så let på trods af den første bestyrtelse blandt fagfolk og i medier, bliver blandt andet kædet sammen med rygterne om, at Washington har lovet at støtte den europæiske kandidat til chefposten i Verdenshandelsorganisationen (WTO), nemlig tidligere EU-kommissær for handel Pascal Lamy. Hertil kommer, at der er adskillige europæiske lande, der netop nu søger støtte til deres kandidater til forskellige organisationer.


Det kan meget vel være rigtigt, at det kræver en mand af Wolfowitz’ støbning og direkte forbindelse til den republikanske højrefløj i USA, at højne Washingtons engagement i udviklingen i andre dele af verden. Det kan også være rigtigt, at det næsten er lige meget, hvem der sidder i toppen af banken, fordi det under alle omstændigheder er de rige lande, der bestemmer. I Verdensbanken har man indflydelse i forhold til indskuddets størrelse, og USA alene har stemmer nok til at kunne blokere enhver beslutning. Det eneste, der er sket, er, at Verdensbanken nu også ligner det, den er, skrev en af dens argeste kritikere, George Monbiot, i den engelske avis The Guardian.


Ann Veneman, tidligere landbrugsminister i USA blev udpeget til direktør i UNICEF af generalsekretær Kofi Annan næsten helt uden forudgående offentlig diskussion. Den kom bagefter, da hun sagde, at prævention og reproduktiv sundhed ikke er relevante emner for FN’s børneorganisation. I Washington har der været frustration over den nuværende UNICEF-chef, Carol Bellamys position på det punkt. De spændinger, tyder Ann Venemans udtalelser på, vil blive fjernet, når hun overtager UNICEF, som traditionelt har været amerikanernes yndlings-FN-organisation. Til gengæld kan det betyde et mere knudret forhold mellem UNICEF og en række andre lande, hvis den side af familieplanlægningen – præventionen - helt luges ud af programmet.

Større åbenhed

UNICEF og Verdensbanken er USA’s, Den Internationale Valutafond er Europas, og med en enkelt undtagelse har udviklingslande leveret chefer til WTO og forgængeren GATT. I 1999 kørte forhandlingerne uhjælpeligt fast, og til sidst måtte man dele jobbet, så Mike Moore fra New Zealand tog de første tre år, og Thailands Supachai Panitchpakdi de seneste tre. Panitchpakdi, der til august rykker over til FN’s handelsorganisation UNCTAD, ville formentlig have vundet ved en afstemning, men sådan gør man ikke i WTO. Der bliver man enige, og denne gang i en mere åben proces end tidligere.


Så det er en offentlig hemmelighed, at de fire kandidater, der siden januar har været på global valgturné, er den tidligere EU-kommissær, handelsministeren fra Mauritius, Brasiliens WTO-ambassadør og hans tidligere kollega fra Uruguay. De har præsenteret sig for WTO’s medlemmer og endda også ved et ngo-møde. Nu har WTO frem til 31. maj til at blive enige om en af dem.

Danskere med i opløb

Den helt store rokade i FN-systemet blev indledt i januar, da generalsekretæren sendte sin hidtidige kabinetschef og nære rådgiver Iqbal Riza på pension og i stedet lokkede UNDP’s administrator Mark Malloch Brown til at flytte over gaden fra UNDP til FN-hovedbygningen. Mark Malloch Brown skulle blandt andet takle den stadigt mere bidske presse i USA og så efter eget udsagn tage sig af FN’s problem med ledere og chefer, der ikke altid opfører sig pænt. Og hans udnævnelse har da tilsyneladende skabt væsentlig flere huller i bemandingen, end det han selv efterlader i UNDP.


En af dem, der er gledet ud ved egen hjælp, er flygtningehøjkommissær Ruud Lubbers, Hollands tidligere ministerpræsident, der ikke bare opførte sig sjofelt over for en medarbejder, men endda gjorde det, mens der var andre tilstede, og så over for en kvinde fra USA. I første omgang gjorde hun ikke noget ved sagen, men da den blev kendt, blandt andet fordi de to vidner, som officielt ikke har set noget, talte om episoden, og højkommissæren ikke kunne finde ud af at give en undskyldning, ja så var der kun en vej tilbage - ud ad døren.


Det kan vise sig rigtigt uheldigt for den danske kandidat til posten, Søren Jessen-Petersen, at Lubbers ikke sad tiden ud til årsskiftet. For Søren Jessen-Petersen, der har kvalifikationerne til UNHCR i orden efter mange år på højt plan i organisationen, er forholdsvis ny på posten som FN-chef i Kosovo. Det er en stilling, som kun få har gjort sig heldigt bemærket på, og generalsekretæren vil formentlig være betænkelig ved allerede nu at udskifte en tilsyneladende succes som særlig repræsentant i Kosovo. Derudover er der jo syv andre prominente ansøgere at tage af, blandt dem den svenske kabinetssekretær og tidligere FN-ambassadør Hans Dahlgren, som regeringen i Stockholm valgte at promovere til UNHCR, selv om rygterne vil vide, at Sverige havde mulighed for at besætte den noget tungere stilling som chef for UNDP. Ifølge svenske medieforlydender var man imidlertid bekymret for at USA og Storbritannien skulle have indgået en aftale om gensidigt at støtte hinandens kandidater til Verdensbanken og UNDP.


Den del af spillet kører helt som det plejer. Der satses og handles i korridorerne overalt i verden. Men som noget nyt har FN offentliggjort navnene på de kandidater til både UNDP og UNHCR, som vil blive indkaldt til samtale. De kommer altså til at gennemgå noget, der kunne ligne en almindelig ansættelsesprocedure, hvor de skal gøre rede for både kvalifikationer og planer. Afgørelserne ventes sidst i april. 

Uoverskuelig kabale

Norge ser gerne udviklingsminister Hilde F. Johnson som kommende chef for FN’s Udviklingsprogram (UNDP), men hun er oppe imod et stærkt britisk kort, Valerie Amos, tidligere udviklingsminister og den første sorte, kvindelige leder af Overhuset. Og der sidder i forvejen to nordmænd på niveau lige under generalsekretæren, nemlig den humanitære chef Jan Egeland og generalsekretærens repræsentant til Mellemøsten Terje Rød-Larsen. Den sidste har fået nyt job som leder af Det internationale Fredsakademi i New York, men han er ikke rejst. Til gengæld har Storbritannien tre på det niveau, men chefen for den politiske afdeling, Kieran Prendergast, står til udskiftning - men han bliver nævnt som Terje Rød-Larsens afløser, og så er han der jo på en måde stadig. Og briterne vil nødig miste hverken UNDP eller den politiske stol. Så er der pladsen, der bliver ledig efter UNDP’s administrative chef Catherine Bertini, der aldrig har fundet sig til rette på den post og længe har varslet sin afgang. Den post vil USA efter sigende beholde. 


Danske Peter Hansen derimod har ikke ønsket at forlade UNRWA (FN’s hjælpeorganisation for palæstinensiske flygtninge), men hans kontrakt er udløbet og bliver ikke forlænget. Der står et par yngre medarbejdere på spring til den stol, den ene en nordmand, men det vil jo igen forrykke balancen.


Der er også stillingen som chef for FN’s interne revisionsafdeling, som Dileep Nair fra Singapore forlader helt som planlagt, men bestemt uden æren i behold. Han har både kludder i regnskabet og i forholdet til sit personale. Og den udsatte post har den danske direktør i UNICEFs revisionsafdeling Claus Andresen frivilligt lagt billet ind på. Men generalsekretæren har netop bedt  svenske Inga-Britt Ahlenius, der er general-auditør i Kosovo, sætte sig på den stol. Vil det blokere for en svensker i Flygtningehøjkommissariatet? Må-ske, men ikke nødvendigvis, for den svenske chef for den juridiske afdeling er gået på pension for nyligt.


Håndværkerne, der udskifter navneskilte på dørene i FN’s kontorer, får en travlt sommer. 

Kirsten Larsen er journalist ved 

Orientering på Danmarks Radio P1.

ktl@dr.dk
Mere end bare et mærke i nakken

Handelskvoterne er nu væk og det skaber tumult på det globale marked for tøj og tekstiler. Ordrerne vælter ind i Kina, mens resten af verden taber pusten. Cambodja satser utraditionelt og prøver at lokke kunder til med løfter om gode forhold for arbejderne.

Af Hanne Mølby Henriksen, Phnom Penh

Betalt barselsorlov, en månedsløn på minimum 45 dollars og dobbelt timeløn for overarbejde. De ansatte på Cambodjas tøjfabrikker har gode vilkår. Og det skal hjælpe landets industri i den barske, internationale konkurrence om det lille mærke i nakken af skjorten eller blusen.


Indtil 1. januar i år har verdens tøjhandel været låst fast af kvoter, der har begrænset de vestlige landes import af tøj fra de største tekstilnationer som Kina og Indien. Kvoterne tvang de store tøjfirmaer til at sprede deres indkøb over flere lande og hjalp dermed nye producenter som Cambodja og Bangladesh ind på det globale marked.


Nu er kvoterne ophævet. Verdens tøjfirmaer kan købe deres varer, præcis hvor de har lyst. Og det har vendt op og ned på det internationale marked. 


Præcis som handelseksperterne forudså, er Kina godt i gang med at sætte sig tungt på handlen efter kvotesystemets endeligt. Billig arbejdskraft, stordriftsfordele og en effektiv infrastruktur gør det svært at hamle op med kineserne, ikke bare for konkurrenter i Europa og USA, men også i flere af verdens fattigste lande.

Kvinderne forsørger familien

Intet andet land i verden afhænger lige så meget af sin tøjproduktion som Cambodja. På ti år er den vokset fra ingenting til i 2004 at beskæftige 270.000 mennesker og udgøre 80 procent af landets samlede eksport, svarende til 1,9 milliarder dollars. 


For fattige kvinder uden uddannelse er arbejdet på fabrikkerne et drømmejob sammenlignet med alternativerne, der groft sagt begrænser sig til landbrug og prostitution. De fleste i industrien forsørger ikke bare sig selv, men sender også penge hjem til familien. På den måde lever hver ottende cambodjaner reelt af penge tjent på tøjfabrikkerne.


- Vi ville ikke kunne klare os uden, fortæller 21-årige Uth Sokhonny gennem en hidsig summen fra en hær af symaskiner på en mellemstor fabrik i udkanten af Cambodjas hovedstad, Phnom Penh.


- Hele min familie afhænger af min månedsløn. Vi har ikke andet, siger hun. 


Familien Uth flyttede fra landet til byen for at få arbejde for seks år siden, alligevel er Sokhonny den eneste der tjener penge. Omgivet af sine 2.100 kolleger sidder hun op til 60 timer om ugen på en blå plastikskammel og syr shorts, skjorter og bukser for kunder som amerikanske Levi’s for 60-90 dollars om måneden. Det ville være en sort situation for hendes familie på ti, hvis hun en dag blev sendt hjem med besked om, at der ikke er mere at lave på fabrikken. Det er allerede sket for nogle af hendes kolleger. 

Kina tager over

Siden årsskiftet er de vestlige landes import af tøj fra Kina skudt i vejret. Verdenshandelsorganisationen WTO forventer, at Kina i 2007 vil have øget sin andel af det amerikanske marked fra 16 procent i dag til 50 procent. Og at den i Europa vil stige fra 18 til 29 procent. 


Alle andre steder end i Kina vækker disse fremtidsudsigter bekymring. EU og USA overvejer til kinesernes fortrydelse at svare igen med nye restriktioner på importen fra det fremadstormende land for at beskytte resterne af deres egen tekstilindustri. Andre lande må pænt se til, mens Kina æder sig ind på deres del af verdensmarkedet. 


Blandt de tidlige tabere rangerer for eksempel Mexico og andre latinamerikanske lande, men også i Asien begynder kinesernes succes at gøre ondt.


I Cambodja er flere af de små fabrikker allerede lukket, mens enkelte af de store opruster. Indtil videre har cirka 10.000 fabriksarbejdere og deres familier mistet deres levegrundlag siden årsskiftet. Alle i branchen frygter, at det tal vil stige.


- Flere af vores kunder siger nu, at vi skal levere til Kina-pris eller ikke levere overhovedet. Vi har mistet 30 procent af vores ordrer. Og der er kun gået tre måneder, klager Uth Sokhonnys chef, der hverken ønsker at få sit eget eller fabrikkens navn i avisen af hensyn til konkurrenterne. I stedet henviser han til den lokale forening af tøjproducenter, der bekræfter tendensen:


- Kina er et monster. Vi kan under ingen omstændigheder konkurrere med Kina, siger Ken Loo fra Garment Manufacturers Association of Cambodia (GMAC). Han frygter, at kineserne inden længe sidder på halvdelen af den globale handel og oversvømmer markedet med deres billige produkter.


- Det hverken kan eller skal Cambodja konkurrere med, siger han.

En etisk niche

For at sikre sig en del af det resterende marked prøver Cambodja i stedet at markedsføre sig selv på at være et tredjeverdensland, der behandler sine arbejdere godt. 


Siden 2001 har den internationale arbejdsorganisation ILO holdt øje med vilkårene på landets tøjfabrikker i forhold til nationale og internationale standarder. Better Factories Cambodia hedder projektet, der begyndte som en handelsaftale, hvor Cambodja blev lovet bedre adgang til USA’s marked mod til gengæld at forbedre arbejdernes vilkår i tøjindustrien. 


Med en arbejdsmarkedslov stærkt inspireret af Frankrigs og kontrollanter, der uanmeldt besøger fabrikkerne med en 500-punkts tjekliste under armen, er det lykkedes landet at skabe en niche i den globale tøjindustri, der hjælper både arbejdere og de etisk bevidste købere.


De cambodjanske syersker og deres kolleger på fabrikkerne får blandt andet betalt barselsorlov og dobbeltløn for overarbejde om aftenen og i weekenden. De kan frit organisere sig i fagforeninger, får bonus og har ret til ferie. Og så tjener de i gennemsnit 70 dollars om måneden – et nydeligt beløb i Cambodja, hvor offentligt ansatte ofte må nøjes med en månedsløn på 28 dollar.


- Vi ser meget positivt på ILO's projekt, skriver Liv Asarnoj fra Hennes & Mauritz i Stockholm i en 

e-mail til Udvikling. 


- Som et internationalt firma har H&M et stort ansvar over for omverden. Derfor stiller vi høje krav til gode arbejdsforhold og går ind for en langsigtet forbedring af forholdene for de, der producerer vores varer, siger hun.


Arbejdsforholdene er dog stadig langt fra perfekte. Nogle af landets 250 fabrikker tvinger stadig deres ansatte til at arbejde over, nogle glemmer i ny og næ at udbetale løn. Og sidste år blev to fagforeningsledere skudt, den ene på klos hold, mens han sad og læste avis. Amnesty International mener, at skyderierne var politisk motiverede. Ingen af dem er blevet opklaret. 


Urolighederne til trods viste en undersøgelse fra Verdensbanken i december, at gode arbejdsvilkår på Cambodjas fabrikker er af afgørende betydning for de 15 største kunder i landets tøjindustri, der blandt andet tæller GAP, Hennes & Mauritz, Levi’s og Nike. Gennem ILO’s rapporter kan tøjfirmaerne være nogenlunde sikre på ikke at få deres navn viklet ind i grimme historier om tvangsarbejde, sexchikane og børnearbejde, som jævnligt rammer avisernes forsider fra produktioner i andre tredjeverdenslande. Den slags findes simpelthen ikke i Cambodja ifølge ILO.

Udbredt korruption

Og det er alt sammen meget godt, mener de fleste i landets tekstilindustri, men det er ikke nok. De lokale fagforeninger, arbejdsgivere, opkøbere, ILO og handelseksperter understreger samstemmende, at det er vigtigt at tackle landets problemer ikke bare inden for fabrikkerne, men også udenfor.


Korruption er et enormt problem i Cambodja (se artiklen til højre) ligesom i mange andre tredjeverdenslande. I følge Ken Loo fra arbejdsgiverforeningen GMAC er det tæt på umuligt at få varer ud eller ind af landet uden at bestikke toldere og andre offentligt ansatte. Det er med til at presse priserne i vejret og konkurrenceevnen i bund.


- Regeringen bliver nødt til at gøre noget ved korruptionen. Hurtigt. Reformer kan være nok så gode, men hvis de er for længe undervejs, er der måske ikke nogen tilbage i branchen til at nyde godt af dem, siger han. 


Samtidig bør Cambodja udnytte sit nye medlemskab af WTO og sin status som udviklingsland til at skaffe sig nogle flere privilegier på det internationale marked, mener han. Landets tøjproducenter har allerede toldfri adgang til EU, der aftager en tredjedel af hele produktionen. USA importerer de andre to tredjedele og overvejer nu at belønne Cambodjas indsats på arbejdsmarkedsområdet med en lignende aftale. 


På fabrikken i udkanten af hovedstaden Phnom Penh holder de ansatte vejret. Hvis amerikanerne dropper ideen, og aftalen ikke bliver til noget, vil de fristende priser i Kina let kunne overtrumfe Cambodjas løfter om en skandalefri produktion, frygter mange. 


For Uth Sokhonny og hendes kolleger vil det skabe uoverskuelige problemer. 


Uden at tage øjnene fra maskinens nål og det mørkeblå bomuld fortæller hun, at hendes månedsløn er det eneste, der skaffer ris i skålene og tillader hendes to yngre søskende at gå i skole. Selv måtte hun droppe ud efter 7. klasse for at holde sammen på familien. 


Den 21-årige forsørger vil nødig tænke på, hvad der sker, hvis fabrikken mister flere ordrer til Kina, og hendes arbejde bliver nedlagt.


- Det hele ville bare blive værre og værre. Jeg ville blive nødt til at sælge frugt, kager eller noget andet for at tjene penge fra dag til dag. Her har jeg en fast månedsløn. Nok til hele min familie. Jeg vil hellere arbejde her end noget andet sted, siger Uth Sokhonny.

Hanne Mølby Henriksen er freelancejournalist. hmh@journalist.dk

Cambodjas tekstilfabrikker

•
Tekstilindustrien beskæftiger 270.000 mennesker. Ni ud af ti er kvinder mellem 18 og 25 år, de fleste kommer fra provinsen.

•
Ifølge cambodjansk lovgivning skal fabrikkerne betale en løn på minimum 45 dollars om måneden. Mange tjener dog mere, overarbejde og øget effektivitet sørger for en gennemsnitsløn på 70 dollars om måneden. Til sammenligning tjener en offentligt ansat kun 28 dollars om måneden. Og flere end en tredjedel af alle cambodjanere lever for under en halv dollar om dagen.

•
Den officielle arbejdstid er 48 timer om ugen fordelt på seks arbejdsdage. 

•
De fleste fabriksarbejdere sender 30-50 procent af deres løn hjem til familien i provinsen, svarende til 10-30 dollars om måneden.

Kilde: ILO.

Et land med 11 ord for korruption 

I Cambodja skal du betale for at bestå eksamen, og du skal betale for at anmelde et tyveri. Cambodjanerne må bestikke sig til alt. To nye rapporter kortlægger korruptionens anatomi.

Af Hanne Mølby Henriksen, Phnom Penh

Hvis eleverne i Cambodja skal gøre sig nogen forhåbninger om at bestå eksamen, er det ikke nok at terpe og læse op. De er også nødt til at give læreren en lille erkendtlighed ud over det, de sandsynligvis allerede har betalt i uofficielle gebyrer for at blive registreret på skolen, deltage i timerne, slippe for at sidde bagerst i klassen eller bare undgå at blive ignoreret.


To nye undersøgelser vender vrangen ud på korruptionen i det sydøstasiatiske land og viser, hvilke konsekvenser den har på husholdningsniveau. Undersøgelserne er udført af det lokale Center for Social Udvikling (CSD) med støtte fra blandt andet Danida og Folkekirkens Nødhjælp. Christine J. Nissen, der studerer etnografi i Århus, står bag dem begge. 


- Korruption er voldsomt udbredt i Cambodja og findes i alle mulige afskygninger. Rent sprogligt har man 11 forskellige udtryk for ordet ’korruption’ og fem for begrebet ’gave efter service’. Det siger lidt om, hvor almindeligt det er, fortæller hun til Udvikling.


De uformelle betalinger opkræves på alle niveauer og i alle hjørner af samfundet lige fra læger over politifolk til lærere. I gennemsnit går fem procent af cambodjanernes indkomst til korruption. Folk i byerne betaler dog mere end folk på landet, fordi det er dem, der har flest penge og bedst adgang til diverse serviceydelser.

- Hvad synes cambodjanerne selv om det?


- Man ser meget negativt på korruption i hele landet. Det er ikke socialt accepteret. Men ingen gør noget ved det, siger Christine Nissen. Hun forklarer, at de fleste cambodjanere er trætte af at skulle bestikke sig vej gennem livet og hverdagen. Også de offentligt ansatte, som tager sig ekstra betalt for deres ydelser. Ingen ser dog sig selv som en del af problemet.


- Jeg sad for eksempel og talte med en politimand, som afviste, at han var korrupt. Fem minutter senere spurgte han, om jeg kunne give ham 500 dollars, så han kunne få en forfremmelse. 

- Hvordan håndterer folk dette uformelle system i praksis?


- De betaler bare. Og hvis de kan, henter de pengene hjem igen på samme vis. Forældre vælger typisk at satse på et eller to af deres børn. Sender dem i skole, betaler for dem hele vejen igennem og prøver at få dem placeret som offentligt ansatte. Så bliver de en del af systemet, hvor de selv kan tage sig betalt for deres ydelser.

- Kan man så ikke sige, at korruption bare er deres måde at omfordele pengene på? Som en slags uofficiel skat?


- Jo, det kan man i princippet godt. Problemet er, at omfordelingen er skæv. Det er jo sådan, at hvis du har penge, så kan du få. De fattige har ikke adgang til alle disse offentlige serviceydelser. Derfor er det ikke en skat, der udligner noget rent socialt. Man er sig selv nærmest i Cambodja. Her er ingen tillid til regeringen eller naboerne for den sags skyld. Og det fører faktisk til mere korruption, fordi man ikke stoler på det officielle system og føler sig tvunget til at bruge det uofficielle. Det er en ond cirkel med de fattigste som taberne.

- Hvordan skal man bryde den?


- Det er svært. Det hele er jo en stor knude, hvor alle er afhængige af hinanden på kryds og tværs. Men siden CSD’s sidste undersøgelse i 1998 er folk blevet markant mere utilfredse med det uformelle system. Så holdningen er der, nu mangler vi bare handlingen. 

- Hvor skal den komme fra?


- Der er nødt til både at være folkelig opbakning og politisk vilje. Almindelige mennesker har svært ved at bryde med de lokale patroner, når der ikke er nogen social sikkerhed i landet. Eller personlig sikkerhed. Folk siger faktisk, at de er bange for at gøre noget, fordi de ikke ved, hvem der så vil stå på lur bag træet i skumringen. Det er lidt der, man står lige nu. Regeringen barsler godt nok med en anti-korruptionslov, men dens effekt afhænger helt af, hvordan den bliver implementeret. 

- Hvordan skal man så komme videre?


- Jeg tror, at presset er nødt til at komme nedefra. Mine lokale kolleger mener, at det kommer til at tage rigtig lang tid. Jeg har sagt til dem, at de så må arbejde mere målrettet for det. De sidder med det her hver eneste dag på jobbet. Hvis ikke de tror på det, hvem gør så? Forandringen er nødt til at komme fra cambodjanerne selv. 

Korruptionens anatomi

I interviewet omtales to rapporter, som Christine Nissen har udarbejdet for Center for Social Udvikling:

•
Den ene rapport ser på holdningen til og effekten af korruption i Cambodja og bygger på en kvantitativ undersøgelse af 2000 husholdninger over hele landet.

•
Den anden rapport er kvalitativ og ser på, hvilken social forankring og konsekvens korruption har for almindelige mennesker, og hvordan de oplever det i praksis. 

Find dem på:

www.online.com.kh/users/csd
Kongeligt besøg i Thailand

Efter mindehøjtideligheden for flodbølgeofrene i Thailand besøgte statsminister Anders Fogh Rasmussen sammen med kronprinseparret den midlertidige lejr for de hjemløse indbyggere fra fiskerlandsbyen Baan Nam Khem nær Khao Lak. Tsunamien i december formodes at have halveret indbyggertallet til godt 2.500 mennesker. 

Danida finansierer genhusning og genetablering af vandforsyning i byen, som 

er den værst ramte i Thailand.

Klaus Bustrup, direktør i Landbrugsraadet:

Udvikling kommer før handel 

Landbruget har historisk set været en hjørnesten i dansk udviklingsbistand. Men under VK-regeringen er støtten til landbrug i Den Tredje Verden blevet kraftigt reduceret. Udvikling har talt med Klaus Bustrup, direktør i Landbrugsraadet og medlem af Danidas Styrelse gennem 15 år.

Af Poul Kjar

Hvad mener du om, at andelen af dansk udviklingsbistand, der går til at støtte landbrug i udviklingslandene, er blevet reduceret fra 20 til 10 procent gennem de seneste par år?


- Det vigtigste er at sikre udvikling i udviklingslandene. Det er ikke afgørende, om det sker inden for landbrug eller inden for andre områder. Men det er helt forkert ikke at satse på støtte til landbrug i udviklingslandene. Da jeg indtrådte i Danidas Styrelse for over 15 år siden, var andelen, som man brugte på landbrug, faldet fra 20 procent (i 70’erne, red.) af den samlede udviklingsbistand til seks procent (1990, red.). I dag indgår landbrug i langt de fleste landeprogrammer. At landbruget så på det seneste har fået mindre betydning, kan ikke hidse mig op. Jeg er en stor tilhænger af integrerede indsatser, der ser tingene i sammenhæng. Det gælder for eksempel et bivejsprojekt, der indgår i et transportsektorprogram, men som kan være afgørende for, om landbruget udvikler sig. 

- Er det fornuftigt, at vi fra dansk side satser mere og mere på at hjælpe udviklingslandene til at handle – blandt andet gennem det nye udspil Handel, Vækst og Udvikling? (som netop er blevet behandlet i Danidas Styrelse, se side 2, red.)


- Nej! Jeg har hele tiden sagt, at faktorernes orden ikke er ligegyldig i den her sammenhæng. Udspillet burde i stedet hedde Udvikling, Vækst og Handel. Det vigtigste er jo at hjælpe et land i gang med en produktion, så det kan klare sig selv. Hvis ikke man har noget at handle med, så er det fuldstændig ligegyldigt, om man har fri adgang til andre markeder. Vi skal huske på, hvad vi fortæller vores egne virksomheder herhjemme: "Dyrk i første omgang jeres hjemmemarked og afprøv derefter de nære markeder. Men pas på med at bevæge jer for langt ud i verden, hvor I alligevel ikke kan klare jer." Mange tror, at alle udviklingslandenes problemer bliver løst, hvis de får adgang til det europæiske marked. 

- Er det ikke fordi, at du som direktør for Landbrugsraadet vil beskytte det europæiske landbrugsmarked?


- Nej. Det er reelt for at hjælpe udviklingslandene. I første omgang skal de udvikle sig - og i anden omgang skal udviklingslandene indbyrdes have nedbragt handelsbarriererne. Derefter kan de forsøge sig med eksport til det europæiske marked. I den sammenhæng skal vi være opmærksomme på, at vi ikke opstiller tekniske handelshindringer. På den anden side kan vi i Europa ikke gå på kompromis med fødevaresikkerheden. Det er at gøre grin med forbrugere og alle andre, hvis vi opstiller et normsæt for fødevarer, der bare ikke gælder for udviklingslandene. 

- Hvor står Landbrugsraadet i spørgsmålet om at få afviklet landbrugsstøtten, og dermed få liberaliseret markedet til gavn for blandt andet udviklingslandene? 


- Landbrugsraadet er nok den meste avancerede og progressive europæiske landbrugsorganisation i forhold til vores mål og vilje til at reducere landbrugsstøtten. Men EU har andre mål end at indrette landbrugspolitikken efter udviklingslandenes behov. Vi skal hjælpe udviklingslandene, men vi skal ikke kun hjælpe udviklingslandene ved at afvikle EU’s landbrugsordninger. Det er for snæver en tankegang. Det vil være fuldstændig urimeligt, og det ved ansvarlige politikere også godt. Men som en del af EU’s landbrugsreform vil den produktionsbundne landbrugsstøtte blive afviklet, og EU har også givet tilsagn om, at eksportstøtten skal væk.  


- Den samlede landbrugsstøtte i de rige lande er stadig på mere end 300 milliarder kroner om året - eller fem gange mere den samlede bistand. Er det ikke helt urimeligt? 


- Nøglen til at reducere landbrugsstøtten er Verdenshandelsorganisationen (WTO). WTO har et klart sigte om at liberalisere handlen med landbrugsvarer og ikke mindst reducere landbrugsstøtten. Jeg kan bekræfte, at vi går meget aktivt ind i WTO-forhandlingerne. Men igen. Vi skal heller ikke være naive. Alle lande har egeninteresser. Det har Europa. Det har dansk landbrug og fødevareindustri. Vi skal trods alt bevare en landbrugsproduktion, som betyder meget for den danske samfundsøkonomi. Holdningen blandt nogle folketingspolitikere synes at være, at vi bare skal lægge det hele på bordet, og så kan de andre overtage vores markedsandele. Jeg mener, at vi skal gå ind for en politik, hvor alle reducerer, så vi opnår lige konkurrencevilkår. 

- Hvorfor går vi ikke i spidsen og afvikler støtten til den danske sukkerproduktion?


- EU skal til at vedtage en ny sukkerreform, som vil sænke støtten, prisen og kvotemængderne. Der er ikke tale om fuld liberalisering, og det er interessant, at en række udviklingslande har advaret om fuld liberalisering af sukkermarkedet. En fuld liberalisering vil nemlig ramme udviklingslandene, der ikke kan konkurrere med et land som Brasilien. Mens det nuværende system med kvoteordninger faktisk giver de fattigste udviklingslande en form for handelspræference. Det siger jeg ikke for at forhindre en sukkerreform. Vi støtter op om sukkerreformen.

- Det kunne godt lyde som en undskyldning for ikke at gøre noget?


- Nej. Brasilien skal have de samme muligheder som alle mulige andre lande. Men målet er at favorisere udviklingslandene, de fattige u-lande i Afrika. Vi ønsker ikke at give Brasilien, der er verdens mest effektive producent af fødevarer, en præferencestilling. Noget andet, som komplicerer det her spørgsmål i WTO-forhandlingerne, er, at udviklingslandene ikke selv ved, hvad de vil. Udviklingslandene er jo en enormt spredt gruppe med meget forskellige interesser. De forsøger at gruppere sig i én gruppe med lande som Indien, Sydkorea og Brasilien. Det går galt, for der er ikke et logisk sammenfald af interesser imellem de lande. 

- Er der bred opbakning i landbruget til Landbrugsraadets holdninger om at tage hensyn til udviklingslandenes landbrugsproduktion?


- Der er en betydelig accept af, at vi skal bruge penge på udviklingsbistand. LOK (Landbrugets Oplysnings- og Kursusvirksomhed, red.) har i en årrække fået midler fra Danida til at sikre oplysning om u-landene i landdistrikterne og Landbrugsraadet har været med til at skabe opbakning til dansk udviklingsbistand. 

- Hvad mener du om, at VK-regeringen har skåret i udviklingsbistanden, og Danmark ikke længere giver en procent af BNP til udviklingslandene?


- Landbrugsraadet tog i sin tid afstand til reduktionen af udviklingsbistanden. Men man kan jo altid diskutere, hvor meget man skal give. Om det skal være en halv, én eller to procent af BNI. Men nu har vi altså lagt os fast på 0.8 procent, og så må vi sørge for, at de penge bliver anvendt bedst muligt. Derfor er jeg også glad for, at man vil se på den multilaterale bistand. Det må også indgå i overvejelserne, om balancen mellem den bilaterale og multilaterale udviklingsbistand er som den skal være. Ikke at den multilaterale nødvendigvis er dårlig og skal beskæres. 

- Men VK-regeringen har jo allerede skåret i støtten til for eksempel landbrugets internationale forskningsinstitution, CGIAR? 


- Det beklager jeg også, for landbrugsforskning er afgørende for at komme videre. 

- Har det givet gnidninger mellem Venstre og Landbrugsraadet, at en Venstre-ledet regering skar i udviklingsbistanden, da den kom til i 2002? 


- Vi har klart markeret vores holdning til det her. Men det har ikke givet anledning til lange nattemøder.

Landbrugsprogrammer 

- Danidas landbrugsprogrammer er meget forskellige på grund af forskellige geografiske og klimatiske forhold i samarbejdslandene. 

- Støtten går til blandt andet politik- og strategiudvikling

- Støtte til træning, konsulenttjeneste og landboorganisationer har stået centralt siden starten af 60’erne. 

Der ydes støtte til aktiviteter inden for følgende konkrete områder: 

•
Mindre husdyr, primært hønsehold på landsbyniveau. 

•
Bevarelse af jordens frugtbarhed og naturressourceforvaltning 

•
Forædling, produktion, forarbejdning og markedsføring

•
Fiskeopdræt 

•
Bekæmpelse af sygdomme og skadedyr 

•
Makrofinansielle ydelser

Oh, at eje en høne 

Samuel Minoungou har med enkle midler forbedret levevilkårene for bønderne i det sydlige Burkina Faso. Takket være den driftige dyrlæge har bønderne fået mangedoblet deres hønsehold og har nu råd til at sende deres børn i skole.

Af Peter Holst og Signe Bjerre 

Han ville egentlig have været professionel fodboldspiller og nåede da også et par år i den bedste række for hovedstadsklubben Shooting Stars, men professionel fodbold i Vestafrika er ikke rigtig noget man forsørger en familie med. Så fodboldstøvlerne blev skiftet ud med bøgerne, og det er der rigtig mange mennesker, der er glade for. 


Samuel Minougou blev dyrlæge og opererer nu som selvstændig konsulent på sin hjemegn i Tenkodogo i det sydlige Burkina Faso. Ene mand har han sørget for, at fattige bønder har fået råd til at sende deres børn i skole. Han rådgiver nemlig over 100 familier i at opdrætte høns som en del af CEFRAP-projektet (Centre d'Étude de Formation et de Réalisations Agropastorales), der støttes økonomisk af Danida og vejledes af Fjerkræ-netværket på Landbohøjskolen (se boks nederst). Og det har vist sig at være en overordentlig god investering. 


Hønsehold er nemlig en vigtig del af fattigdomsbekæmpelsen i verdens fattigste lande. Høns kan hurtigt omsættes til kontanter, høns har en kort ‘produktionstid’ – på bare tre måneder kan en kylling vokse sig stor nok til at blive solgt på markedet med en avance på omkring 100 procent.


Begge faktorer gør det lille fjerkræ til en ret så betydelig faktor i verdens fattigste lande. Hvis man vel og mærke ved, hvordan de skal holdes. Det ved Samuel, og det ved mange bønder i Tenkodogo-provinsen efterhånden også.


- Jeg startede med at vaccinere seks hønsehold i seks forskellige landsbyer for tre år siden. I dag har jeg vaccineret over en million kyllinger, og den samlede hønseproduktion her i området er mangedoblet, siger Samuel Minoungou. CEFRAP-projektet har gjort, at de bønder, der medvirker, har fået forbedret deres levevilkår betydeligt. Hvor der før kun var råd til at sende et barn i skole ud af en børneflok på typisk syv-otte stykker, kommer de fleste i dag på skolebænken.

Høns på første klasse

Denne formiddag er Samuel på  konsultationstur hos bønderne syd for Tenkodogo for at se de bemærkelsesværdige resultater. Første stop er hos Gnegne Madi. Den 40-årige bonde har været med i CEFRAP-projektet i tre år. På den tid er hans hønseflok vokset fra tre høns og en hane til 104 høns og 12 haner.


- Det har betydet, at jeg i dag både har knallert og råd til skolepenge. Den væsentligste ændring er, at i dag overlever næsten alle mine kyllinger. Det gjorde de ikke for et par år siden. Og det har egentlig været ret simpelt, siger Gnegne, og viser stolt sit hønsehus frem. Sammenlignet med den bunke skidt vi lige har krydset, er her pinligt rent. 


- Det, jeg hovedsageligt har lært bønderne, er at bygge huse til hønsene, så de ikke bare går frit rundt. Jeg har lært dem, at foder skal gives i fodertrug og ikke bare spredes tilfældigt. Det samme med vandet, som skal udskiftes dagligt og ikke en gang om ugen. Og så skal alle høns vaccineres mod Newcastle disease, fortæller Samuel Minoungou.


For at være med i projektet skal hver bonde være rede til at investere i separate hønsehuse, hvor CEFRAP giver et tilskud. Derudover skal der også købes trug, drikkebeholdere og så videre. Små ting måske. Men for mennesker, der før udelukkende har set høns som dyr, der bare var der, og ikke som en reel indtægtskilde, er det en helt ny måde at tænke på. Nu udgør hønsene op til halvdelen af familiernes indkomst. 


- Vi så tidligere en alt for stor dødelighed på grund af dårlig hygiejne. Derfor var høns ikke et dyr man tjente på, fordi alt for mange døde, inden de nåede en størrelse, hvor de kunne sælges på markedet. Det har ændret sig, siger Samuel Minoungou.  

Vi slog lige et smut forbi Gnegnes nabo, der ikke er med i projektet. Det tog ikke mange øjeblikke at se forskellen på de to hønsehold. Her gik hønsene rundt i skidt, og foderet lå spredt rundt omkring, så man ikke sikrede sig, at alle fik noget at spise. På de samme tre år har han forøget sin bestand fra fire til 12 høns, men hønsene her lever heller ikke ligefrem på første klasse.


Vi kører videre til Oumar Kadoo, der driver, hvad der udefra ligner en storgård. Der er i hvert fald mange bygninger. Oumar bor sammen med sine forældre, sin bedstefar, sine to koner, sine fire børn, sin bror, hans to koner og deres tre børn. 


I år var regntiden ekstraordinært kort, og høsten tilsvarende dårlig. Men hvad der før ville have været en katastrofe for Oumar og hans familie har i dag ikke samme fatale konsekvenser. Efter han er kommet med i CEFRAP-projektet, er han blevet mindre afhængig af høsten.


- Hønseproduktionen står for op til 60 procent af vores samlede indkomst. Vi har nu næsten 200 høns og kyllinger, hvilket også har betydet, at alle vores børn nu kan komme i skole, og vi hurtigt kan sælge et par høns, hvis en af os bliver syge og har brug for medicin, siger Oumar, der også som noget helt ekstraordinært har fået en bankkonto. Det er første gang, han har noget at spare op af.


Næste år udløber Danidas bevilling til projektet, men Oumar er ikke i tvivl om, at han vil gøre alt for at fortsætte. Men det forventes også af ham. Han er nemlig en af de bønder, der har været med længst, og er blevet udnævnt til den lokale vaccinator i området (se boks). Et job Samuel før stod for, men som han lige så langsomt er ved at trække sig ud af, da det er meningen, at de lokale enheder skal være selvkørende på sigt. Vaccinen koster 50 øre pr. høne, hvilket er overkommeligt selv for en burkinsk bonde.


På vej hjem brokker Samuel sig over, at støtten til projektet udløber næste år ... “ bedst som man rigtig er kommet i gang med at optræne de lokale vaccinatorer.” 

Dansk tilfredshed

Hos Fjerkrænetværket på Landbohøjskolen, hvor man har fulgt projektet fra starten for tre år siden, er man meget tilfredse med udviklingen.


- Det der især virker lovende er, at der nu er indgået samarbejde med lokale partnere, således at vi bevæger os hen i mod noget der ligner bæredygtighed. Og det er faktisk utroligt, hvad man kan få for få midler. Et projekt som dette koster normalt ikke mere end 1.000 kroner pr. hønseholder, siger lederen af Fjerkrænetværket, Jens Christian Riise. 

Se mere på www.poultry.kvl.dk 

Peter Holst og Signe Bjerre er freelancejournalister og besøgte Burkina Faso på et stipendium fra Danidas Oplysningsbevilling. pho@ncom.dk

Fjerkrænetværket

Fjerkrænetværket er et tværfagligt netværk støttet af Danida siden 1999. Den overordnede vision med netværket er at forbedre levestandarden for fattige bønder gennem udvikling af deres hønseavl. Fjerkrænetværket arbejder tæt sammen med Danidas landbrugssektorprogrammer i blandt andet Bangladesh, Benin, Bolivia, Burkina Faso, Mozambique, Tanzania og Vietnam. 


Fjerkrænetværkets arbejde består hovedsageligt i vidensformidling, herunder forskningsbaseret undervisning og rådgivning. Målet er at sikre og udvikle brugen af fjerkræ som et middel i fattigdomsbekæmpelse. Det sker gennem at styrke dialogen mellem bønder, private firmaer og statsinstitutioner, institutionel og human kapacitetsopbygning, samt gennem forskningsbaseret vidensudveksling i et tæt Syd-Syd samarbejde.

Du skal være gift og eje en cykel

For at en bonde kan blive lokal vaccinator, skal han

• være gift og gerne have børn (så er der ingen chancer for, at han stikker af)

• have en cykel, så han kan komme rundt

• have en produktion af en vis størrelse, så han kan gå foran med et godt eksempel

• kunne læse og skrive fransk eller lokalt sprog

• acceptere konsultation og i øvrigt kunne samarbejde med den lokale veterinær

• have et roligt temperament

Succes for internationalt energi-samarbejde

Der er ros til det Danida-støttede UNEP Risø Centre (URC) for Energi, Klima og Bæredygtig Udvikling i en ny uafhængig evaluering. UNEP Risø Centeret blev grundlagt i 1990 som et samarbejde mellem Forskningscenter Risø, Danida og FN’s miljøprogram UNEP, der fokuserer på miljøvenlig energi. 

Centret har afholdt mere end 100 seminarer, hvor over 7.500 beslutningstagere, forskere og embedsmænd fra u-lande som Ghana, Bolivia og Vietnam er blevet videreuddannet og har udvekslet erfaringer. URC har desuden sikret sig finansiering fra en række internationale donorer, således at Danidas bidrag i dag udgør under 20 procent af centrets indtægter.  

Læs mere på www.uneprisoe.org 


             /ssv 

Vis mig dit hjem – i u-landene

Takket være tv-programmer som ‘Kender du typen’ har danske børn nok efterhånden en idé om, hvordan man kan indrette sin bolig her i landet. Men et hjem i Bolivia, Ghana eller Vietnam ser helt anderledes ud. 


Det får skoleelever fra 4. til 7. klasse nu mulighed for at gå på opdagelse i med nyt undervisningsmateriale, der er udgivet af udviklingsorganisationen Dansk Bosætningsservice med midler fra blandt andet Danida og Undervisningsministeriet. Der er både udgivet en skoleavis og lavet en hjemmeside, hvor man kan besøge Rolando fra Bolivia, Søren fra Danmark, Van fra Vietnam og Amina fra Ghana. 

Adressen er www.saadan-bor-jeg.dk


                /jg

Zoom ind på Den Tredje Verden

Er man studerende og går med en filmskaber i maven, er det nu, der skal stilles skarpt. Danidas Verdenbilledlegat uddeler 40.000 kroner til ti grupper af studerende ved videregående uddannelser, som har den overraskende, gode og nye idé til en film fra Afrika, Asien eller Latinamerika. Temaet for årets film er ‘iværksættere’, og man behøver ikke at være garvet instruktør på forhånd. Alle ansøgninger bliver bedømt af en jury bestående af professor i journalistik Peter Harms Larsen, Filmskolens rektor Poul Nesgaard samt journalist Trine Sick fra DR. 
     

Læs mere om Danidas Verdensbilledlegat på www.3world.dk                /jg 

Verdensbanken rydder op

Problemer med at få udviklingsbistanden gelejdet de rette steder hen opstår langt fra kun i korrupte tredje verdenslande. I Verdensbanken har afdelingen for interne affærer haft travlt de seneste år, viser afdelingens første årsrapport om ansattes svindel og embedsmisbrug. Verdensbanken har i løbet af 2003 og 2004 haft ikke mindre end 1.123 sager, hvor medarbejdere har været mistænkt for svindel. 41 ansatte er blevet fyret for underslæb eller embedsmisbrug, og i 114 tilfælde er der foretaget disciplinære indgreb over for verdensbankansatte. 
    

Kilde: Development Today. 

Foreningsdanmark får nye medlemmer:

Den oplagte ekspertise og nåleøjet 

Flygtninge og indvandrere her i landet har en enorm viden om lande og kulturer, som kunne være en nyttig ressource i bistanden. Men de har svært ved at blive en del af det danske ngo-miljø.

Tekst og foto:  Julie Grothen

Somalilands Kvindeforening er noget særligt. Ikke bare fordi sammenslutningen af herboende kvinder fra det østafrikanske land arbejder praktisk med integration ved at hjælpe andre kvinder fra deres hjemland med at læse avisen og kommunikere med det offentlige. Heller ikke kun fordi, de hjælper kvindernes børn med at læse deres lektier.


Det, der gør Somalilands Kvindeforening unik, er, at det er den eneste flygtningeforening, der har opnået økonomisk støtte til et projekt gennem Danidas såkaldte minipulje. Tre år i træk har Somalilands Kvindeforening ansøgt om og fået midler til arbejdet med at fremme sundheden i deres hjemland særligt med henblik på oplysning om hiv og aids. En million kroner er det blevet til i alt.


- Vi kender geografien, kulturen og befolkningen dernede. Derfor kan vi hjælpe, siger Saada Adan, der står i spidsen for Somalilands Kvindeforening.


I Somaliland samarbejder foreningen med Somalilands første ngo. De lokale ngo-folk bliver uddannet til at kunne oplyse om hiv og aids, og herefter fortsætter de med at undervise i flygtningelejre, sundhedscentre og i radio og tv.

Det kulturelle nåleøje

Tanken om, at indvandrere og flygtninge har en særligt god baggrund for at gå ind i udviklingsarbejdet, kan lyde indlysende. Alligevel har ingen andre projekter end Somalilands Kvindeforenings kunnet opnå økonomisk støtte fra minipuljen. Puljen bliver administreret af Projektrådgivningen, der er en sammenslutning af 199 organisationer, som alle samarbejder med ngo’er i udviklingslandene.


- Det ser ud til, at mange indvandrer- og flygtningeforeninger har svært ved at overkomme de mange krav, der stilles til projekterne. Hele den danske foreningskultur er naturligt nok fremmed for mange af disse grupper, men derudover har det ofte været et problem at finde relevante partnere i Syd, siger Marianne Frederiksen. Hun er netop blevet ansat i Projektrådgivningen som ngo-konsulent med særligt ansvar for at støtte indvandrer- og flygtningegrupper, der gerne vil deltage i ngo-samarbejde med udviklingslande.


Indtil videre har Projektrådgivningen, der har til huse i Århus,  kontakt med omtrent 20 flygtninge- og indvandrerforeninger, og ifølge Marianne Frederiksen har de andre behov end de danske organisationer. Ifølge Projektrådgivningens erfaringer er det noget af et nåleøje for foreningerne at komme igennem med en ansøgning, og Marianne Frederiksens opgave som konsulent bliver at klarlægge de danske traditioner og regler for foreningsdrift og ansøgningspraksis. Der skal ikke være slappere kriterier for flygtningegrupperne. Derfor vil opgaven også blive koncentreret om at opbygge kapaciteten i flygtninge- og  indvandrerorganisationerne.

Mange formelle krav

Saada Adan nikker genkendende til beskrivelsen af nåleøjet. For hende personligt har det også tæret på kræfterne, at Somalilands Kvindeforening skulle leve op til de mange krav.


- Generelt er Projektrådgivningen meget skeptisk og passer godt på pengene, men det skal de selvfølgelig også. Det er hårdt at komme igennem alle de formelle krav, men vi har været stædige, siger Saada Adan.


Marianne Frederiksen håber, at hendes arbejde vil bane vejen for mange flere projekter med indvandrer- eller flygtningeforeninger som iværksættere, og med tiden er det håbet at etablere samarbejder mellem danske og indvandrer- og flygtningeforeninger, der arbejder inden for samme område.


- Disse foreninger har jo et helt ekstremt stort kendskab til det land, de kommer fra. Derfor ser jeg det her som en unik mulighed for at få opkvalificeret den danske bistand. Det er faglige ressourcer, vi aldrig ville kunne tilegne os – så jeg håber, den viden kan komme i spil i den danske bistand, siger Marianne Frederiksen.

Projektrådgivningen

Projektrådgivningen, der fylder ti år i 2005, er en sammenslutning af organisationer, der samarbejder med mennesker i udviklingslandene. 

Projektrådgivningen administrerer Minipuljen, der med finansiering fra Danida yder midler til mindre projekter og partnerskabsaktiviteter i udviklingslandene med et budget på maksimalt tre millioner kroner. 

I 2004 støttede Minipuljen 40 projekter og uddelte 19,2 millioner kroner. Flere oplysninger om Projektrådgivningen kan findes på www.prngo.dk
Tilbage til Afghanistan

For 25-årige Asma Barlian var arbejdet for Den Danske Afghanistan Komité mere end en god sag. Det var også en personlig rejse tilbage til et forandret fædreland.

Af: Sine Schack Vestergaard

30 kilometer nord for Kabul skulle der ligge den dejligste have. Med æbletræer, blommetræer, vinranker, kirsebær og en lille, rislende å. Da Asma Barlian efter en lille uge i Kabul endelig kom ud på landet, var forventningerne til at gense den gamle familiehave store. Ikke mindst takket være morens ivrige fortællinger, som Asma havde hørt gennem hele sin barndom i Danmark.


- Når vi skulle have noget at spise, gik vi bare ud i haven og hentede det, havde moren fortalt om tiden før familien var nødt til at flygte i begyndelsen af 80’erne. 


Da Asma sidste år, næsten 25 år senere, stod på den grund, der engang var en frodig have, var det et noget andet syn, der mødte hende.


- Min mor troede mig ikke, da jeg ringede hjem og fortalte, hvordan der så ud. Ingenting er tilbage. Det vil sige, åen var der endnu, men ellers var det helt goldt, fortæller Asma, hjemme i Danmark. Familien Barlians have nord for Kabul er ikke det eneste, der er blevet ødelagt igennem de seneste 25 års krig. Det fik Asma selv at se, da hun som udsendt for Den danske Afghanistankomité (DAC) vendte tilbage til Afghanistan efter at have levet næsten hele sit liv i Danmark. DAC havde brug for en kvindelig tolk til et sundhedsprojekt i det vestlige Afghanistan, og Asma, der taler to af de lokale sprog, havde brug for en pause fra studierne og sprang til. I dag er hun tilbage i Danmark. 


- Som flygtning har man en masse brikker, der mangler at falde på plads. Mine forældre opretholder stadig et romantisk billede af landet, men det er noget andet at komme tilbage og se, hvordan det egentlig forholder sig, forklarer Asma om sine personlige overvejelser bag at tage ud med DAC. 

Kulturelt kendskab 

Kvinderne kiggede på Asmas øjenbryn. 


- Hvor mange børn har du? ville de vide


- Jeg er slet ikke gift, svarede Asma


- Hvorfor ikke det?


- Åh, I ved, det giver kun problemer, svarede hun


- Ja, det er rigtigt. Du er en klog pige, du skal aldrig gifte dig, så bliver du gammel hurtigt.


Asma griner, mens hun genfortæller dialogen. Den illustrerer, hvordan hun kunne trække på sin viden om afghanske kvinders liv og de kulturelle konventioner i landet: At kun gifte kvinder retter deres øjenbryn. Og at næsten alle gifte kvinder har problemer med deres mand eller hans familie. 


- I sådan nogle situationer betød min baggrund, at jeg ikke endte som et stort spørgsmålstegn, siger hun.


Ifølge Asma er det bare et eksempel, hvor hendes kulturelle baggrund var en fordel, og hun mener, at hun som eksil-afghaner har en særlig forpligtelse over for landet. Også selvom hun ikke føler sig specielt afghansk.


- Der er brug for, at de afghanere, som flygtede for lang tid siden, gør en indsats, også selvom man opfatter sig selv mere som dansker. Det er dem, der har boet i udlandet, der har flest ressourcer, i og med at de har mere uddannelse end dem, der stadig er i landet. Men afghanerne bliver også selv nødt til at gøre noget, siger Asma.

Brandsår

At kvindeliv i Afghanistan er milevidt fra det liv, Asma lever i Danmark, fik hun demonstreret igennem sit arbejde på brandsårsafdelingen på DAC’s hospital i Herat i den vestlige del af landet. I Afghanistan er det umuligt at få skilsmisse, og en mand kan derfor finde på at brænde sin hustru, hvis han ønsker at slippe af med hende. Asma mødte også unge piger, der havde forsøgt at begå selvmord ved at tænde ild til sig selv, fordi de ikke ville giftes med den ægtemand, som faren havde valgt 


- Det var deres sidste udvej, fortæller Asma. 


- Så ligger de bare der med brandsår, og de har egentlig ikke nogen fremtid overhovedet, for der er ikke nogen, der gider gifte sig med en, der har ar over det hele. Manden vil jo heller ikke have hende tilbage. Det var meget hårdt at se de kvinder. De, der kunne tale, kunne ikke andet end at græde. Det vil jeg aldrig kunne glemme. 

Ikke sidste gang

Det er første gang, at DAC har haft en afghaner udsendt til Afghanistan, men ifølge formand Viggo Fischer bliver det nok ikke sidste gang.


- Vi har været meget glade for Asmas arbejde, og vi vil gerne sende flere afghanere ud, hvis vi finder nogen, der kan og vil, siger han. 


For DAC er det en stor fordel at have en ung tolk, der kan bryde isen og tolke direkte til dansk i stedet for gennem engelsk. Men DAC håber også, at organisationen gennem udsendelser som Asmas kan give unge afghanere i Danmark en chance for at tage del i genopbygningen af deres land.

Dansk Afghanistan Komité (DAC)

Blev dannet i 1985 og har siden arbejdet enten inde i Afghanistan eller i tilgrænsende områder med afghanske flygtninge.

Organisationen har i dag fire udsendte og omkring 200 lokalt ansatte, heraf 45 kvinder.

DAC har koncentreret sine aktiviteter i det vestlige Afghanistan og driver et stort distrikts-hospital, to større sundhedscentre samt en række mindre klinikker. 

I foråret 2005 åbner desuden et kollegium for kvindelige sygeplejerskestuderende.

DAC modtager omkring 10,6 millioner kroner årligt fra Danida.

De 10 Bedste skønlitterære bøger om og fra u-landene :

Kanonen er kørt i stilling

Hvilke skønlitterære bøger om udvikling er verdens bedste? Det er umuligt at sige. Alligevel vover vi pelsen og kommer her med buddet på en litterær kanon med 10 fabelagtige bøger, der bare ikke er til at komme udenom.

Af Kati´c og Kjar 

En kanon er intet andet end en liste over de bøger, man bør have læst, hvis man skal kunne titulere sig selv ’dannet’.


Men hvilke bøger har gjort sig fortjent til at blive udødeliggjort i en skønlitterær udviklingskanon? Det findes der naturligvis ikke ét – endsige 10 – svar på. Bortset fra at det skal være bøger, der er ligeså gode at læse om 30 år som i dag. 


Og med hvilken ret kan vi håndplukke de 10 bedste skønlitterære bøger om u-landene, når vi ikke har læst dem alle? Og hvad med alle de gode bøger på urdu, somali og swahili, der aldrig er blevet oversat til dansk?


At opstille en kanon er den sikre vej til øretævernes holdeplads. 


Vi har alligevel vovet skindet og fundet en perlerække af bøger, som vi mener, er vigtige trædesten på en litterær rejse til udviklingsbistandens mange forunderlige destinationer. Vi har søgt at komme bredt omkring på kontinenter og emner. Her er rettesnoren, vi er gået frem efter:

Kriterium 1: Bøgerne skal handle om udviklingens veje og vildveje. Det betyder, at der ikke er blevet plads til mere almene romaner fra de varme lande. 

Kriterium 2: Kun bøger, der findes på dansk, kan komme med i Udviklings kanon. Pokkers, der røg både Nigel Barleys The Innocent Anthropologist. Notes from a Mud Hud og Peter Boyds morsomme fortælling fra 1. Verdenskrigs Tanganyika, The Icecream War – en overset perle.

Kriterium 3: Ingen koloni-litteratur. Dér røg så Karen Blixens Den afrikanske Farm. Ærgerligt, for adskillige beretninger fra kolonitiden fortæller mere om kultursammenstød og blind tro på udvikling, end mange kloge socio-økonomiske rapporter siden har forsøgt. Undtagelse fra Kriterium 3 er dog Conrads Mørkets Hjerte, der er alle bøgers moder indenfor hvid-mand-møder-Afrika-genren.

Kriterium 4: Kun skønlitteratur. Det betyder, at fremragende reportage- og rejselitteratur som Peter Tygesens Congo, formoder jeg, Thorkild Hansens Det lykkelige Arabien eller Ryzard Kapucinskis Ibenholt ikke får plads på listen. 

Og så er der de glimrende bøger, der bare ikke blev plads til. Det gælder for eksempel Stig Holmqvists svenske klassiker Udvikleren, Lars Bonnevies delvist selvbiografiske skæbnefortælling Botswana blues og Gretelise Holms Mercedes-Benz Syndromet.

Her er listen

De ti bedste skønlitterære bøger – som vi her har ordnet efter årstal – er: 

Mørkets Hjerte (Heart of Darkness) af den polsk-fødte forfatter Joseph Conrad, blev udgivet i 1899. Denne dystre roman bygger på Conrads egne oplevelser som flodkaptajn i Belgisk Congo. I Mørkets Hjerte er myten om ’det mørke Afrika’ til at tage og føle på. Hovedpersonen i bogen, Marlow, har af det belgiske koloni-kompagni fået en mission, der går ud på at finde og aflaste elfenbenshandleren Kurtz, som er en af kompagniets udstationerede. Det viser sig, at Kurtz er gået over stregen og har oprettet sit eget lokale terrorregime. Lyder det bekendt? Mørkets Hjerte danner baggrund for Francis Ford Coppolas krigsfilm ’Dommedag nu’, hvor den strabadserende og ildevarslende rejse op ad floden er den samme, men handlingen er henlagt til Vietnam-krigen.

Apropos, går turen til Vietnam, så glem ikke Graham Greenes underholdende fortælling Den stilfærdige Amerikaner (The quiet American, 1955) i rejsebiblioteket. Handlingen udspiller sig i  det daværende Fransk Indokina, hvor  kolonimagten bekæmper vietnamesiske oprørsgrupper, og hvor et utal af nationale fraktioner gør hverdagen blodig og usikker for både vietnamesere og udlændinge. Hovedpersonen er en engelsk korrespondent, der lever sammen med sin vietnamesiske elskerinde. Han møder den stilfærdige amerikaner, Pyle, der arbejder for at eksportere demokrati til Sydøstasien. Det må gå galt!   

Den nigerianske forfatter Chinua Achebes Alt falder fra hinanden (Things fall Apart) fra 1958 er en af de mest læste bøger fra Afrika og oversat til flere end 30 sprog. Den står som den klassiske skildring af stammesamfundets opløsning i slutningen af 1800-tallet. Hovedpersonen Okonkwo er en respekteret mand i sin landsby, men hård af frygt for at virke svag. Gradvist isoleres han, da ingen vil følge ham i kampen mod de indtrængende hvide.

Når det kommer til at forstå fattigdommens væsen, findes der næppe en bedre øjenåbner end den malaysiske forfatter Shahnon Ahmads roman fra 1966 Kun en torn (Ranjau sepanjang jalan - No Harvest but a Thorn) beskriver en bondefamilies vanskeligheder, bøndernes kamp og deres tro på det overnaturlige. 


Kun en torn var den første bog fra Forlaget Hjulet, der har specialiseret sig i at oversætte og udgive bøger af skønlitterære forfattere fra Syd.  

V.S. Naipauls roman Ved en krumning på floden fra 1979 (På dansk 1981) er en dejlig politisk ukorrekt beretning om Salim, en indisk købmand, hvis familie gennem generationer har boet på Afrikas østkyst. Salim køber en forretning i et stort land midt inde på kontinentet – et land, hvor billedet af eneherskeren med leopardskindshuen hænger overalt. Salims butik går godt, men bliver nationaliseret og Salim ansættes under den afrikanske bestyrer. Herefter går alt ned ad bakke! Som sagt: Politisk ukorrekt. En velskrevet bog – ikke uden grund at forfatteren modtog Nobelprisen i litteratur i 2001.  

Eduardo Galeano er fra Uruguay. Hans hovedværk, trilogien Ildens Erindring fra 1982-86 bevæger sig gennem Latinamerikas historie fra de indianske kulturers mytiske skabelsesberetninger over kolonitiden med spansk dominans og indianske oprør til frigørelsen og USA’s omklamring af de nye nationer gennem deres multinationale selskaber. Som mange andre af Galeanos bøger er Ildens Erindring opbygget af tekstfragmenter, der kort præsenterer en hændelse, bringer en anekdote eller et citat. Galeano har to gange modtaget Premio Casa de las Américas, der er kontinentets højeste litterære udmærkelse, og modtog i 1989 the American Book Award. 

Tørk Haxthausens Hos de Sorte fra 1987 er en afsindig morsom, let læst bog der har et skarpt blik for de ’naive’ holdninger om Fremskridtet hos såvel sorte som hvide i 1970’ernes Afrika. 


En meget personlig beretning om forfatterens tid i Østafrika. Som Haxthausen selv siger: "Om en rejse til det ubegribelige, hvor alle de kendte ting bliver fremmede, og det ufattelige hører til dagens orden. Bogen er også et beskedent tegn på min grænseløse taknemmelighed til de mennesker og steder der smadrede mit europæiske verdensbillede, så det ikke stod til at reparere." Sådan!

Den sydafrikanske forfatter J.M. Coetzee modtog nobelprisen i litteratur for sin fantastiske roman Vanære fra 2000. Vanære er en fortælling om nihilisme og menneskelig værdighed og tegner sideløbende et ret ubehageligt billede af tiden i Sydafrika efter apartheid. Hovedpersonen, David Lurie, underviser i litteratur på universitetet. Efter en skandale om sexchikane opgiver han sin stilling og fortrækker ud på landet til sin datter, Lucy, hvor hun lever med landbrug, hundepension, og den sorte Petrus og hans familie som daglejere. Spændingen lurer under overfladen... ’En klassiker for fremtidige generationer’, skrev avisen The Observer. Vi er enige. 

Mariama Bâ beskriver i sin roman En sang i rødt (Un Chant Écarlate 1981, på dansk 1985) ægteskabet mellem en hvid fransk kvinde og en sort senegalesisk mand. Ægteskabet møder stærk modstand fra parrets familier. 


Bogen giver et billede af, hvor svært det er at bryde med kulturelle traditioner. Hovedtemaet er kønsdiskrimination som hindring for udvikling og ofres misbrug af andre ofre (eksempel svigermødres misbrug af traditionerne for egen vindings skyld). Bogen giver også et glimrende indblik i afrikansk filosofi og etnicitet.  

“Efterhånden som min rejse gennem den farmaceutiske jungle skred frem, blev jeg klar over, at sammenlignet med virkeligheden var min historie lige så tam som et feriepostkort,” skriver den engelske kriminalforfatter, John le Carré, i forfatternoten til Den standhaftige gartner (2001), der hudfletter den internationale medicinalindustris afprøvning af Dypraxa, et af Carré opfundet vidundermiddel til at kurere tuberkulose. En dramatisk og dybt underholdende thriller, der bringer os på rundrejse i Kenya og i det internationale expat-miljø. En fantastisk bog til hængekøjen, og højaktuel i forhold til hiv/aids-problematikken. 


Værsgo og læs!

Næste nummer af Udvikling: Faglitterær u-landskanon.

Afrikas 100 bedste bøger

Måske vil nogen bemærke, at de afrikanske forfattere er noget sparsomt repræsenteret på listen. Dette skyldes til dels, at konstruktørerne bag Udviklings kanon nok kunne være bedre bevandret ud i afrikansk litteratur. So be it. Som et plaster på såret anbefaler vi derfor varmt listen over de 100 bedste afrikanske bøger. Listen kan bestilles på dansk hos forlaget ALOA aloa@get2net.dk eller ses på engelsk på: 

www.africanreviewofbooks.com

Tak for indspark

En stor tak til Tone Bratteli (NORAD), Jesper Heldgaard, Øyvind Kyrø, Ann Langwadt, Vagn Plenge, Peter Tygesen og sidst men ikke mindst Mellemfolkeligt Samvirkes Bibliotek i København.

10 solide kanon-kugler

1. Joseph Conrad: Mørkets Hjerte (Heart of Darkness)

2. Graham Greene: Den stilfærdige Amerikaner (The quiet American)

3. Chinua Achebe: Alt falder fra hinanden (Things fall apart)

4. Shahnon Ahmad: Kun en torn (No Harvest but a Thorn)

5. V.S. Naipaul: Ved en krumning på floden (A Bend in the River)

6. Eduardo Galeno: Ildens Erindring (Memorias del Fuego)

7. Tørk Haxthausen: Hos de Sorte

8. J.M. Coetzee: Vanære (Disgrace )

9. Mariama Bâ:  En sang i rødt (Un Chant Écarlate)

10. John Le Carré: Den standhaftige Gartner (The constant gardener)

Fortællinger om flugt

Hvordan er det at være flygtning? Kathrine Toftkær Larney har skrevet en ny bog til store børn om at være på flugt. Udvikling har bedt Dahir Ali, der er somalisk flygtning i Danmark, om at læse den.

Tekst og foto: Julie Grothen

Flere end 30 millioner mennesker i verden er på flugt. Flygtninge er et af tidens politisk varme emner og til stor bekymring for vestlige regeringer og befolkninger. Flygtninge er også individer med hver deres sørgelige bagage. Det er det sidste, der er Kathrine Toftkær Larneys udgangspunkt i bogen Flygtninge – vor tids overlevere. Titlen er inspireret af FN’s generalsekretær, Kofi Annan, der i en tale omtalte verdens flygtninge som ’vor tids største overlevere’. Bogen har format som en billedbog, og de 40 illustrerede sider er praktisk opdelt, så den er nem at gå til for store børn, der læser selv, eller for en lærer til undervisningsbrug.


Udvikling har bedt Dahir Ali om at læse bogen og fortælle, hvordan han synes, den beskriver tilværelsen som flygtning. Dahir Ali er 27 år og født i Somalia. Da han var 17 år, kom han sammen med sine forældre til Danmark, hvor de blev familiesammenført med hans søster Zahra. Nu har han boet her i snart 11 år, taler sproget og er uddannet automekaniker.


Flygtninge – vor tids overlevere fortæller også hans historie. Dahir Ali har store roser til bogen. For selvom flygtninge er et emne, der debatteres meget og heftigt her i landet, er det sjældent med netop dette udgangspunkt, mener han.


- Hvis jeg skulle give en karakter, ville jeg give bogen et 13-tal, fordi den rammer det hele præcist. Jeg blev meget berørt af at læse den. Den fortæller både om baggrunden for krigen i Somalia, om hvordan situationen er i dag, og de følelser og tanker, man har som flygtning, siger Dahir Ali.

Personlige fortællinger

Flygtninge - vor tids overlevere begynder med kort at fortælle historien om konflikten i Somalia, der tog sin begyndelse i 1991, da regeringen i landet på Afrikas Horn blev væltet. Bogen rummer desuden faktuelle præsentationer af for eksempel UNHCR og Flygtningekonventionen, men på de fleste sider fortæller forskellige flygtninge deres egen historie.


Et afsnit i bogen beskriver livet i FN-lejrene i Kenya, hvor der den dag i dag bor 130.000 somaliske flygtninge. Det er en hverdag uden den store variation; flygtningene er afhængige af madrationer leveret af Verdensfødevareprogrammet (WFP) og er uden mulighed for at få et arbejde, dyrke jorden eller rejse væk. 


I et andet afsnit er det somaliere, der lever som illegale flygtninge i Nairobi i Kenya, der fortæller om den barske kamp for overlevelse i storbyen. De sidste personlige historier i bogen kommer fra somaliere, der er kommet her til landet ligesom Dahir Ali. 


Han genkender mange af de oplevelser, bogen beskriver i mødet med det nye land og den anderledes kultur. Selv havde han meget travlt med at lære sproget og blive i stand til at kommunikere, da han kom til Danmark, fortæller han. Ikke kun få at opnå integration, men også for  at flygte endnu længere væk fra krigen, selvom den hele tiden lå på lur i hans tanker.


- I starten kunne man ikke blive fri for at tænke på krigen, fordi der altid var én i familien, der havde brug for at tale om det. Men nu føler jeg mig ikke som en flygtning mere, Danmark må være mit andet hjemland, siger Dahir Ali.


I dag mere end ti år efter han forlod Somalia, bringer Kathrine Toftkær Larneys bog mange minder frem i Dahir Ali, men han tøver ikke med at anbefale bogen til både flygtninge og danskere, der gerne vil vide mere om, hvordan det er at være på flugt.

Et sandt paradoks

Det er muligvis politisk korrekt at hævde, at god regeringsførelse er en forudsætning for social udvikling. Problemet er bare, at lande som Kina og Bangladesh dementerer myten.

Kommentar af Jørgen Harboe

Paradokset Bangladesh var den overskrift, Bo Simonsen fra Udenrigsministeriet satte på sin artikel om Danidas strategi for den danske bistand til landet 2005-2009 i Udvikling 2/2005 (Side 2). 


Det lød både spændende og rigtigt! Bangladesh er virkelig et ægte paradoks, der lever, eksisterer og trives selv om det er umuligt. Jeg læste interesseret videre. Måske var Bo Simonsen den vise onkel, der kunne fortælle hemmeligheden bag det øjensynlige mirakel!


Den gjorde han nu ikke, og det skal han ikke lastes for. For hvis han havde gjort det, havde han været klogere end en hel generation af bistandsfolk og politikere, der har undret sig over landets naturstridige fremgang, lige siden staten Østpakistan blev til Bangladesh i 1971.


Derimod opstillede Bo Simonsen et falsk paradoks, idet han satte den økonomiske vækst og sociale fremgang i Bangladesh op som modsætning til landets dårlige regeringsførelse, korruption og mangel på menneskerettigheder.


Demokrati og menneskeret er goder, vi bør tro på og fremme. Vi bør også bekæmpe korruptionen og alle dens gerninger. Men det er simpelthen overtro og i strid med historiske kendsgerninger at påstå, at demokratisk og social udvikling er to sider af samme sag. Og det er den underforståede påstand, Bo Simonsen lægger til grund, når han taler om paradoks i sin artikel. 


Den holder bare ikke! Kina og massevis af andre lande har bevist det gennem deres udviklingshistorie. Det er fakta, selv om rettroende demokrater helst vil benægte dette faktum. 

Folks indtægt er mangedoblet

Det sande paradoks ligger et andet sted. Nemlig i den positive sociale udvikling, Simonsen indleder med at beskrive og som er sket på trods af alle odds.


Da jeg kom til Bangladesh første gang i 1976 havde landet 80 millioner indbyggere. Det var så overbefolket, fattigt og hærget af naturkatastrofer, at alle rystede på hovedet og så opgivende ud, når man spurgte, hvordan landet nogensinde skulle klare sig som selvstændig stat. Der var simpelthen ikke nok at leve af.


Bangladesh is an international basketcase (håbløst tilfælde, red.), sagde Henry Kissinger allerede i 1971. Selv oplevede jeg det første møde som rystende. Landet var stinkende fattigt.


I dag har Bangladesh over 140 millioner indbyggere, der for længst burde være gået til af sult, sygdom og de mange stormfloder, der har været i årenes løb. Det er de bare ikke. Tværtimod har de hevet sig selv op ved hårene. 


I 1970'erne var Bangladesh et af verdens fattigste lande. 


I dag placerer FN's Udviklingsprogram (UNDP) Bangladesh i kategorien mellem de lavt- og højtudviklede lande. Gennemsnitsindtægten er mangedoblet. Forskellen mellem rig og fattig er mindre. Flere kan læse og skrive. Kvinderne har det bedre. Færre børn dør som spæde. 


Et gensyn med Bangladesh er et godt gensyn. Man kan se fremskridtet.


Årsagerne er mange: Bedre dyrkningsmetoder, mere skolegang, ny eksport og masser af hårdt arbejde. Men udviklingen er alligevel paradoksal i den forstand, at ingen jeg kender, kan give en udtømmende forklaring. Landet burde være sunket i havet under vægten af sin egen befolkning. Men klarer sig bedre end nogensinde.

Jørgen Harboe er freelancejournalist.

jharboe@webspeed.dk
Danmark vil fremme udvikling gennem handel

Danmark vil arbejde målrettet for at få indarbejdet udvikling og vækst i udviklingslandene i forhandlingen af fremtidige internationale handelsaftaler. 


Sådan lyder i meget overordnede træk Danmarks strategi til forhandlingerne i verdenshandelsorganisationen, WTO, sidst på året. Fattigdomsorientering og fokus på miljø og kvinder skal fastholdes i handelsaftalerne, og Danmark vil i EU fortsat arbejde for at afskaffe den handelsforvridende landbrugsstøtte. 


Samtidig har udviklingslandene behov for særlige overgangsaftaler for at kunne klare konkurrencen på verdensmarkedet. Danmark støtter derfor forslaget om en såkaldt ’round for free’ (gratis runde), der vil betyde, at de fattigste lande ved forhandlingerne får øget adgang til verdensmarkedet uden at skulle åbne deres grænser helt.

Hjerteblod versus hjerneceller

Genmæle. Kritiske holdninger til fortidens udviklingsbistand bliver ikke fortiet i min bog, skriver forfatteren til ‘Tanzanias og Danmarks udviklingssamarbejde 1962-95’, der blev anmeldt i det seneste nummer af Udvikling.

Kommentar af Ole Mølgård Andersen 

I sin anmeldelse af den af mig forfattede Danida-bog ‘Tanzanias og Danmarks udviklingssamarbejde 1962-95’ i Udvikling 2/marts/2005 konkluderer Jesper Strudsholm, at det ‘havde unægtelig været forfriskende, hvis det hjerteblod, der overhovedet har fået Mølgård til at skrive bogen, i højere grad drev over dens sider’. 


Herom vil jeg gerne have lov at kundgøre, at jeg aldrig har drømt om, at hverken hjerteblod eller mavesyre skulle drive over bogens sider. Et væsentligt sigte med bogen har tværtimod været ved anvendelse af nogle af mine tilbageværende hjerneceller at frembringe et produkt, som kunne videregive nogle af mine og kollegaers kostbare erfaringer og observationer fra bistandssamarbejdet med Tanzania 1962-95. Jeg er nemlig enig med Strudsholm, når han fremhæver, at det er for sjældent, at nogen standser op og ‘tegner de lange linier’, og derved videregiver nyttig erfaringsopsamling til dem, der i dag er bistandsansvarlige. Når det gælder lande i Afrika, er langt størstedelen af det, der findes tilgængeligt og læseværdigt herom, produceret i Verdensbanken. Jeg beklager ikke, at anmelderen er skuffet over, at jeg ikke har ydet et selvstændigt bidrag til kritikken af præsident Nyerere og hans overilede udviklingsprogrammer. Den slags letkøbte kritik kan man finde rigeligt af i megen hurtig historieskrivning, hvor man – måske uforvarende - kommer til at placere hele ansvaret for fortidens mistag hos afrikanerne. Heraf udledes simple skolemesterbelæringer til ledende afrikanerne om, hvordan de bør indrette deres samfund. De mistag, som er blev præsteret af beslutningstagere på donorsiden i fortiden, fortrænges til gengæld. Flere ressourcer end nogensinde før anvendes på at berette om egne fortræffeligheder.


Det har faktisk været et væsentligt sigte med bogen at eksemplificere nogle af de mere eller mindre undskyldelige fejltrin, hvortil Danmark har ydet sine bidrag. Det er rigtigt, når Strudsholm skriver, at jeg i vidt omfang overlader det til læserne at drage egne konklusioner, især hvor disse turde være indlysende. Jeg tør dog godt påstå, at jeg ikke har skjult mine egne og ‘like-minded’s kritiske holdninger til megen af fortidens udviklingsbistand, hvoraf adskilligt toner frem i bagklogskabens klare lys. Det har jeg tillid til, at selvstændigt tænkende mennesker, som vil kunne afsætte tid til at læse bogen, vil være enig i.

Ole Mølgård Andersen var 1965-68 underviser i økonomi ved University College i Dar es Salaam, Tanzania, og chef for Danida-missionen i det østafrikanske land 1982-84.

Nyt om navne

BILATERALE LANGTIDSRÅDGIVERE (Ansatte på sektorprogrammer, der administreres af Danida og regeringer i modtagerlandene)

M.Sc. Soc. Pieter-Paul Gunneweg, 48, er kontraktansat som Public Health Adviser ved sundhedssektorprogrammet i Tanzania med tjenestested i Mwanza. 

Læge Johnny Johansen, 59, er kontraktansat som Hospital Management Adviser ved sundhedssektorprogrammet i Tanzania med tjenestested i Dar es Salaam. 

M.Sc. Civil Engineer Jean-Pierre Triboulet, 58, er kontraktansat som chefrådgiver ved sektorprogrammet for vand og sanitet i Benin med tjenestested i Cotonou. 

MULTILATERALE RÅDGIVERE (Ansatte i FN-organisationer. JPO = Junior Professional Officer)

Cand.polit. Bo Robert Pedersen, 33,  er udsendt til Ghana som JPO for FN’s Børnefond (UNICEF) med henblik på at arbejde med monitorering og evaluering. 

Cand.scient.pol. Jonas Märcher Ottosen, 29, er udsendt til Uganda som JPO for FN’s Udviklingsprogram (UNDP) med henblik på at varetage samarbejdet mellem Southern African Development Community (SADC) og FN-systemet.

Cand.scient.soc. Anne Egelund Ryberg, 29, er udsendt til Zambia som JPO for FN’s Aidsprogram (UNAIDS) med henblik på at arbejde med hiv/aids-relaterede emner.

Special Assistant

Cand.scient.soc Kasper L. Andersen, 33, er udsendt til Nicaragua for FN’s Udviklingsprogram (UNDP) med henblik på at arbejde som Special Assistant for FN-Koordinatoren i Nicaragua

MA Commerce/Econ. Jesper Klindt Petersen, 35, er udsendt til Uganda for Verdensbanken med henblik på at arbejde som Special Assistant for Verdensbankens landekoordinator.

UDENRIGSMINISTERIET

Cand.polyt. Mogens Bregnbæk, 60, udsendes til ambassaden i Nairobi som bistandskonsulent.

Ambassadør Jørgen Bøjer, 65, er udnævnt til særlig repræsentant for FN’s Fredsopbygningskommission (PBC) og til at fremme danske synspunkter til 2005-Topmødet generelt. Udnævnelsen til særlig repræsentant ændrer ikke ved Jørgen Bøjers arbejdsopgaver som ambassadør i Prag (Se også side 5).

Mimi Grønbech er ansat som programkoordinator ved ambassaden i Accra.

Cand.scient.pol. Lone Bøge Jensen, 38, udsendes til ambassaden i Managua.

Cand.scient. Birte Torp Pedersen, 42, er ansat som Programkoordinator for transportsektorprogrammet ved ambassaden i Cotonou. Birte Torp Pedersen har tidligere været ansat i COWI.

NGO’ER

Cand.med. Merete Stubkjær Christensen, 39, er blevet udsendt som koordinerende sundhedsmedarbejder til Tanzania for Brødremenighedens Danske Mission. Her skal hun arbejde på med et mobilt klinikprojekt.

Handelsuddannede Mads Krage, 60, tiltræder som bestyrelsesformand for Max Havelaar. Mads Krage har i 24 år været administrerende direktør for Netto.

Foto: Morten Holtum.

Teolog Morten Christian Mortensen, 57, er udsendt til Bangladesh med henblik på at arbejde som teologisk underviser ved Bangladesh Lutherske Kirke. Morten Christian Mortensen kommer fra en stilling som præst i Slesvig.

Civilingeniør Ole Moeslund er udsendt til Viktoriasøen i Kenya for Mellemfolkeligt Samvirke. Her skal han arbejde som rådgiver i en større miljøorganisation. Ole Moeslund har tidligere bl.a. arbejdet med miljøundervisning i Sydafrika, og har de seneste to år været tilknyttet et europæisk miljøforskningsprojekt på Odense Universitet.

Bygningsingeniør Erich Zinkernagel Petersen, 56, er udsendt til Tanzania for Danmission. Her skal han arbejde for den Evangelisk-lutherske kirkes byggeafdeling. Erich Petersen har tidligere været udsendt til Tanzania for Dansk Missionsråds udviklingsafdeling.

Bogholder og merkonom Solveig Ferm Petersen, 56, er udsendt til Tanzania for Danmission, med henblik på at arbejde som rådgiver og underviser ved den Evangelisk-lutherske kirke. Solveig Petersen har tidligere været udsendt til Tanzania for Dansk Missionsråds udviklingsafdeling som økonomisk rådgiver.

Andre

Cand.jur. Dorrit Rée Iversen, 30, er blevet ansat i international afdeling på Rehabiliterings- og Forskningscentret for Torturofre (RCT), hvor hun især skal arbejde med forebyggelse af tortur både i Danmark og internationalt. Dorrit Rée Iversen har en baggrund fra Udenrigsministeriet, hvor hun varetog bistanden til Afrikas Horn, og har senest arbejdet i Justitsministeriet med strafferetligt samarbejde i EU.

Cand.Comm. og journalist, Katja Iversen, 35, har startet kommunikationsvirksomheden KatComm, hvor hun vil løse kommunikations- og medieopgaver for nationale og internationale organisationer, der arbejder med udviklingsspørgsmål. Katja Iversen kommer fra en stilling som informationskoordinator i Sex & Samfund, og har tidligere arbejdet for bl.a. Folkekirkens Nødhjælp og Ibis.

Politikommissær Kim Tabor, 59, er udpeget af EU til politi- og retsmissionen i Irak. Kim Tabor vil komme til at arbejde i koordinationsenheden i Bruxelles. Kim Tabor har international erfaring bl.a. fra Palæstina og Sydafrika.

Vicepolitikommissær Bjarne Walther, 54, er udpeget af EU til politi- og retsmissionen i Irak og vil blive placeret i forbindelsesenheden i Bagdad. Bjarne Walther har erfaring fra politiets arbejde med internationale relationer, bl.a. fra Kosovo, Bosnien og Kroatien.

Turen går til de varme lande

Selv for et feriebudget, der ikke rækker til safari i Kenya eller snorkling ved de vestindiske øer, kan man komme tæt på de gamle kolonier i sommerferien. Udvikling bringer her en guide til spændende koloniattraktioner i Europa.

Af Julie Grothen og Sine Schack Vestergaard

Hold ferie i Belgisk Congo, Fransk Indokina eller Britisk Honduras. Vil man opleve de varme lande uden at flyve oversøisk, er der rige muligheder på de forskellige kolonihistoriske museer, tropemuseer og etnografiske samlinger rundt om i Europa. 


Leder af Nationalmuseets Etnografiske Afdeling Espen Wæhle fortæller, at der i Europa i dag er en stigende interesse for at forstå den koloniale tid.


- Der er flere mennesker, der har fået en historisk interesse, samtidig med, at det er blevet mere almindeligt at rejse. Verden er kommet tættere på, og gennem medierne bliver vi konfronteret med, hvad der sker, siger Espen Wæhle.


Museerne i Europa har udviklet sig fra tidligere mest at være klenodiesamlinger. I dag fokuserer de udover kunsthåndværk og traditionel historie også på, hvordan man i Europa har formidlet Den Tredje Verden og på de mennesker fra tidligere kolonier, der i dag bor i Europa – den såkaldte diaspora. Men man kan stadig se de afrikanske masker, de indianske spyd og de gamle gudestatuer – og så ikke et ord om kunsttyverier i denne omgang. 


Udvikling tager på rundtur til de varme lande i Europa med Espen Wæhle fra Nationalmuseet og journalist Jens Lohmann som guider.

London: British Museum

British Museum er en klassiker. Frem til december 2005 kører en serie udstillinger under navnet ’Made in Africa.’ Ud over afrikansk kunst og kunsthåndværk byder British Museum velkommen til en række forskellige events som for eksempel kurser i afrikansk dans og trommer. Desuden fokuserer udstillingen på den afrikanske befolkning i Storbritannien, blandt andet gennem film. ’Made in Africa’ foregår i samarbejde med en række mindre museer.

www.thebritishmuseum.ac.uk

London: Horniman Museum

Etnografisk, naturhistorisk museum. Mere problematiserende end British Museum med fokus på indsamlingsmetoder. Her kan blandt andet ses afrikanske masker, egyptiske mumier, dukker, en udstoppet hvalros og musikinstrumenter. Ligger lidt afsides, men er et besøg værd.

www.horniman.ac.uk

London: Imperial War Museum

Museet for dem, der vil se krudt og kugler

- Det handler jo virkelig om kolonihistorie. En af mine yndlingstekster er et postkort fra en ung soldat, der skriver: "Dear Mom, I am in Betlehem where Jesus was born. By God, I wish I were in Birmingham where I was born."  Sådan lyder Espen Wæhles anbefaling, og den lader vi hermed gå videre.

www.iwm.org.uk

Leiden: Rijksmuseum

Arkæologisk og etnografisk museum. Sidegallerierne udstiller kunstnere fra den sydlige halvkugle og desuden er der af og til særudstillinger.

www.rmo.nl

Amsterdam: Tropenmuseum

Ifølge Espen Wähle et af de bedste steder for en bred og dyb oplevelse, hvis man vil vide noget om kolonitiden. Blandt de permanente udstillinger finder man ’Latinamerika & Caribien,’ ’Det vestlige Asien & Nordafrika’ samt ’Kunst, Kultur og Kolonialisme’ om Sydøstasien og Nederlandenes rolle som kolonimagt. I år har museet desuden en særudstilling om ondskabens rolle i verdens religioner under titlen ‘All About Evil’. 

www.kit.nl

Rotterdam: Wereldmuseum

Museum for verdenskunst. Byder på en række forskellige særudstillinger, blandt andet om, hvordan den vestlige verden i den 19. og 20. århundrede har set på fremmede kulturer. Desuden er der en særlig udstilling, hvor børn kan møde andre kulturer gennem forskellige medier.

www.wereldmuseum.rotterdam.nl

Berg en Dal: Afrika Museum

Et etnografisk frilandsmuseum med temapark – intet mindre! Besøg kopier af landsbyer fra Ghana, Benin, Angola og andre varmere himmelstrøg i det hollandske sommervejr.

www.afrikamuseum.nl

Sevilla: Archivo de Indias

Rummer en enestående samling af historiske dokumenter og kort fra kolonitiden i Amerika. Ifølge Jens Lohmann er der skiftende, glimrende udstillinger. På dette link findes oplysninger om åbningstider m.v.

www.cica.es/~masa/tvs/monumentos/ArchivoIndias

Madrid: Mød indianerne

I den spanske hovedstad findes to museer om de tidligere spanske kolonier, Det Antropologiske Museum og Museet om Amerika.

mnantropologia.mcu.es

museodeamerica.mcu.es/index.html

Barcelona: Museu de la Xocolata 

Giver hele chokoladens historie fra de mexicanske folks opdagelse af kakaoen og deres raffinerede brug af den til opfindelsen af den første chokolademaskine i Barcelona og videre frem til i dag. 

www.museudelaxocolata.com

Paris: Musée du Quai Branly 

Endnu ikke indviet museum om kunst og civilisation. 

I 2006 slår Musée du Quai Branly dørene ved Seinens bredder op for en stor samling af kunst og andet godt fra Afrika, Asien, Oceanien og Amerika.

www.quaibranly.fr

Paris: Louvre

Som en forsmag på det nye Musée du Quai Branly udstiller det gigantiske museum udvalgte genstande i en særlig pavillon. I de tilhørende studerekamre kan du læse om kunsthistorie og antropologi. Guidens kommentar: 

- Det er vældig flot.

www.louvre.fr

Terwuren: Afrika-museet

12 kilometer uden for Bruxelles tager belgierne for første gang livtag med deres egen kolonihistorie med en særudstilling. Udstillingen ’Memory of Congo – The Colonial Era’ fortæller den kontroversielle historie om Kong Leopolds Congo gennem kunst, film og fotografier. Udstillingen har fået sin egen hjemmeside, der kan findes på www.congo2005.be. Museets hjemmeside er:

www.africamuseum.be

Bruxelles: Militærhistorisk museum

En slående kontrast til udstillingen i Terwuren.

www.klm-mra.be

Berlin: Ethnologisches Museum og Haus der Kultur in der Welt

I Berlin ligger både Tysklands største etnografiske museum Ethnologisches Museum og et kulturhus med verdensmusik og forskellige udstillinger. Også Hamburg og Bremen har store, flotte museer, der berører verdens kulturer.

www.hkw.de

www.smb.spk-berlin.de/mv

www.uebersee-museum.de

www.voelkerkundemuseum.com

København: Nationalmuseet

Århus: Moesgård 

Går ferien til Danmark har både Nationalmuseets etnografiske afdeling og Moesgård ved Århus spændende udstillinger. En ægte kolonirejsende må ikke gå glip af udstillinger om koloniseringen af Grønland og Dansk Vestindien, som kan opleves på Nationalmuseets ’Danmarkshistorier’.

www.natmus.dk

www.moesgaard.hum.au.dk

Göteborg: världskulturMuseet 

For de, der ikke vil så langt, er der også mulighed for at besøge troperne i Göteborg. Museet for verdenskunst beskæftiger sig med årene efter kolonitiden og har blandt andet en stor udstilling om hiv/aids.

På www.smvk.se findes oplysninger om dette samt andre interessante museer i Sverige.

